Blog de XxxLASERxxX - C'hoarioù video tremenet ha dazont - Skyrock.com\nEkonomiezh ar c'hoarioù video\nGwellet hon eus, get ar fotioù-se, penaos...\nC'hoarioù video tremenet ha dazont\nUr blog hag a gomzo diouzh ar pezh a blij din ha d'an holl, kavit plijadur amañ :)\nCréation : 04/08/2008 à 07:13 Mise à jour : 23/03/2017 à 04:02\nSetu war ar blog-mañ e vo kavet istor ha dioren ar c'hoarioù video, an araokadennoù teknologel hag ar pezh o deus degaset. Gant harp dielloù, fotoioù, grafikoù... Ha penaos diskleriañ ha displegañ hor dudioù pa vefe dre ur blog, da skouer eman: Ar SKYBLOG a vez treuzkaset abaoe bloavezhioù dija, rak ar fed gellet ober an dra-se a zo un araokadenn Bremañ krogomp e barzh!\nAr c'hoari kentañ\nSetu, ar skeudenn-mañ a ziskouezh ar c'hoari video kentañ deuet maezh e 1972 anvet PONG, un araokadenn bras e oa d'ar mare-se, ur berzh bras en deus graet, e 1975 eo bet gwerzhet tro dro da 8000 gwech, 40 milion a dolard sifr gwerzh en deus degaset.\nAnvet oa "babig an deknologiezh". Get Donki Kong ah Packman e yzus bet gwelet ur reveulzi e buhez dudi an dud. Pa vez soñjet e zint aet kuit eus ur c'hoari simpl-tre a-benn erru da c'hoarioù brav-tre a fed teknologiezh, e vez soñjet eo posupl ober ne vern petra.\n# Posté le jeudi 09 mars 2017 07:01\nModifié le jeudi 23 mars 2017 03:46\nUl lamm bras en deus graet ar c'hoarioù video p'eo deuet maezh ar Game boy, ur beñveg gouest da vont pep lec'h a drugarez d'e baterienn. Setu neuze ur bruderezh savet gant Nintendo d'ar mare-se.\n# Posté le dimanche 19 mars 2017 09:32\nAn next gen\nSetu 3 konsol saloñs anvet an next gen, rak gwelet int e-gizh dazont ar c'hoari video: en nec'h a gleizh ar Playstation 4, en e dehou an Xbox one, en traoñ ha gleizh ar Wii U hag ar poltred diwezhañ a zo "The last of us" ur c'hoari real tre.\nAn c'hoarioù-se a zo c'hoarioù 8vet gennad. Aet int er maez tro 2010. Ur gwir bazenn oa evit evit ar c'hoarioù video d'ar mare-se. Digoret en deus spered an dud àr ar perzh a c'hellfemp ober get un urzhiataer pe ur c'hoñsol bennak, ha digoret en eus ar c'hoarioù video d'ar merc'hed.\nCheñchet eo bet penn d'ar vaz get ar c'hoarioù gwirvoud-tre-se.\n# Posté le dimanche 19 mars 2017 10:36\nModifié le jeudi 23 mars 2017 03:42\nAr frizenn kronologel\nSetu ur frizenn gant an darvoudoù hag an araokadennoù pennañ'zo bet e keñver ar c'hoarioù video.\nPS: Digarezit holl evit ar c'halite\n# Posté le mardi 21 mars 2017 09:13\nGwellet hon eus, get ar fotioù-se, penaos eo bet cheñchet an deknologiezh e kerzh an amzer. Bremañ e zimp da wel penaos e bet cheñchet an ekonomiezh e kerzh an amzer.\n# Posté le jeudi 23 mars 2017 03:12\npenaos e za en dro ?\nEr penn kentañ e oa bihan ekonomiezh ar c'hoarioù video. Tout an traoù a zae àr-raok hep ma vefe kudenn erbet.\nEtre 1979 ha 1984 e oa ur prantad brav, anvet "an oadvezh aour".\nKavet e veze daou aktourien pennañ e marc'had ar c'hoarioù video, Séga ha Nitendo. E 1992, o sifroù gwerzh a oa da 1.6 Milliard a Levr evit Nitendo ha 1.5 Milliard a Levr evit Séga.\nUr gwir gevezerezh a oa etre an doau.\nErru er bloavezhioù 2000, e c'hellomp wel eo bet kresket o marc'had, etra 2000 ha 2003 eo bet liaeset dre 3 sifr gwerzh bedel ar c'hoarioù video. Tremenet eo eus 6 Milliard $ da 18 Milliard $.\nBremañ e arruomp e 2010, un enkadenn a zo er c'hoarioù video, ar perzh a veze grate àr-raok n'eo ket ken mat evit an dud bremañ. Neuze e ya ar savourien c'hoari video, àr zu ar smartphone, an dabletezennoù.\nAdalek 2013, par da 66 Milliard Euro oa ar sifr gwerzh bedel.\nHiriv an deiz eo par da 89.9 Milliard Euro.\nHa neuze penaos e vo 'ben 2019 ? Lakaet eo bet ur martezeadenn eus 118.6 Milliard $.\nAr C'hoarioù Video a zo unan eus energiezhioù pennañ ar marc'had bedel.\nC'hoari video : Petra e vo an dazont bremañ\nWar al lec'hienn mañ e gavoc'h ur bern titouroù diwar dazont ar c'hoarioù video hag ar gwirvoud gwellaet. Diskouezhet e brav penaos e z'a endro a petra vo tu ober gant skeudennoù ha videoioù. Kavit plijadur o lenn.\nvia : humanoides.fr\n# Posté le jeudi 23 mars 2017 03:55\nSetu ur video diouzh penaos e vo tu c'hoari en dazont, tu zo dija met ne ket ken dioroet an doare-se d'ober war ar marc'had.\nvia : gaming.gentside.com\n# Posté le jeudi 23 mars 2017 04:02


Mec Vannin ("Mibien Vanav") a zo ur strollad broadelour diazezet en Enez-Vanav, ha bet krouet e 1962. Goulenn a ra ma vo torret ar statud a Zalc'h Kurunenn Breizh-Veur a zo gant Enez-Vanav bremañ hag he lakaat d'ur republik dizalc'h.\nGounit an dishualded vroadel evit Enez-Vanav gant ur stumm gouarnamant republikan. Difenn ha kas war-raok Enez-Vanav. Gwareziñ gwirioù hiniennel ha boutin he fobl.\nE dilennadegoù 1976 e kinnigas dek danvez kannad. Unan nemetken a voe dilennet, Peter Craine. MHK nemetañ Mec Vannin e chom, daoust ma oa aet meur a ezel kozh ar strollad, evel Phil Gawne ha Hazel Hannan da MHK goude ma oant aet kuit eus ar strollad.\nMont kuit a reas Peter Craine eus ar strollad e 1977 da grouiñ e strollad dezhañ e-unan, Manx National Party. Nebeut a verzh en deus bet avat ha divodet eo bet e 1981.\nEmbann a ra ar strollad ur gazetennig div wech bep bloaz: Yn Pabyr Seyr Yn Pabyr Seyr en linenn.\nKargidi bennañ ar strollad:\nPrezidant - Bernard Moffatt\nKadoriad- Mark Kermode\nLec'hienn Mec Vannin\nUn danvez pennad eo ar pennad-mañ diwar-benn Manav ha labour zo d'ober c'hoazh a-raok e beurechuiñ.\nAdtapet diwar « https://br.wikipedia.org/w/index.php?title=Mec_Vannin&oldid=1461828 »\nKemmoù diwezhañ degaset d'ar bajenn-mañ d'an 4 Ebr 2013, da 14:21.


Elektronek - Wikipedia\n(Adkaset eus Elektronik)\nUn ardivink elektronek\nAn elektronik eo rr skourr eus ar fizik hag a studi an anadennoù elektronek, da lavaret eo red an elektron hag ar rannigoù all karget gant an tredan en ardivinkoù. Ur skiant rik eo hag ur c'helenn teknikel evit ijinañ ha fardañ ardivinkoù elektronek.\nDre m'eo techet an tredan da heuliañ ur roudad e ranker ijinañ meur a seurt roudadoù evit sevel ardivinkoù elektronek, ar pezh eo al lodenn vras eus an ijinerezh elektronek.\nAn implij liesañ eus ar roudadoù elektronek zo kontrolliñ, keweriañ ha dasparzhañ roadennoù en o stumm elektronikel hag ivez daskemm ar c'halloudezh tredanel. Ne c'heller ket ober an daou dra hep dinoiñ pe grouiñ maezadoù ha redoù tredanel. Dre vras e ra an darn vuiañ eus ar reizhiadoù elektronek pe gant kontrolliñ pe gant treuzkemenn.\nGoude an implij eeun a veze graet eus an tredan gant ar pelleiler hag ar pellgomz eo bet mare ar roudadoù elektronek : goude hini ar skingomz e deroù an XXvet kantved, kendalc'het ez eus bet gant ijinañ ar skinwel a-raok d'an ardivinkoù elektronek aloubiñ pep tachenn er vuhez en hogosik ar bed a-bezh.\nKement a reizhiadoù a-bouez a vez kontrollet ganto ma'z eus savet aon e c'hellfe e-leizh anezho chom a-sav diwar degouezhioù dreistordinal (oberiantiz an Heol, bombezenn atomek, melloù mein-kurun...) ha lakaat buhez an dud en arvar.\nAdtapet diwar « https://br.wikipedia.org/w/index.php?title=Elektronek&oldid=1924196 »\nTeknikoù da dalvezout


a-nerzh e zivrec'h, a-nerzh he divrec'h\n Gant an holl nerzh a c'hall an den tennañ eus e zivrec'h.\n(gant skoazell ar g. perc'h.)\nAr vourevien a ziskargas taolioù a-nerzh o divrec'h. En em zibradañ a ris a-nerzh ma divrec'h.\nsqueulia a nerz e diurec'h (skeuliañ a-nerzh e zivrec'h)\nRéférence : LDJM.1, pg squeulia (a nerz e diurec'h)\nE leac'h kana, rusia dlefac'h ; / Ar c'hrek dinerz, mad ha tener / Ha kalounek e peb amzer / A labour a nerz he divreac'h ; (E-lec'h kanañ, ruziañ dlefac'h ; / Ar c'hrwek dinerzh, mat ha tener / Ha kalonek e peb amzer / A labour a nerz he divrec'h ;)\nRéférence : MGK, p132\nRéférence : VALL, pg (à force de) bras


loch-garman - Istorioù\nIstorioù 16/01/2019 01 01 49 (UTC)\nPEMP ISTOR DIWAR-BENN PEMP DEN EUS KONTELEZH LOCH GARMAN...\nJ. Barry P. Delaney J. Murphy M. O'Hanrahan N. Rackard\nOfiser a vor. Ganet e Teach Coimseáin (Tacumshane), John Barry en deus kemeret perzh war vor e brezel dieubidigezh ar Stadoù Unanet e tu an Amerikaned enep ar Saozon. Goude ar brezel en deus kendalc'het da servij ar Stadoù-Unanet war vor hag e 1797 en deus bet anvet "Commodore" gant George Washington. Neuze e oa an ofiser a vor pouezusañ er vro: setu perak eo gwelet John Barry alies evel krouer an arme-vor amerikanat.\nAktour. Eus Maigh Arnaí (Adamstown), Delaney a c'hoarie roll Teddy O'Sullivan e film "The wind that shakes the barley", ar Palme d'Or 2006 graet gant Ken Loach diwar-benn brezel dizalc'h Iwerzhon. Da c'houde en deus c'hoariet roll George Boleyn e stirad skinwel "The Tudors".\nFather John MURPHY (1753-1798)\nGanet e-kichen Fearna, Murphy en deus studiet e Bro-Spagn evit dont da vezañ beleg. E 1785 e oa anvet evit servij en e gontelezh, e parrez Buaile Mhaodhóg (Boolavogue). E 1798 en deus deuet da vezañ unan eus renerien an dispac'h: e-pad emgannoù evel hini Oulart pe re Inis Córthaidh e oa e penn an "United Irishmen". Pa oa aet an dispac'h war vihanaat en deus heuliet ur strollad soudarded da gontelezh Ceatharlach. Goude un trec'h nevez en deus laosket ar strollad evit mont d'an Tulach pelec'h en deus kavet surentez e ti ur mignon dezhañ. Met kavet eo bet gant e enebourien: goude bezañ barnet ha boureviet, Murphy oa dibennet d'an daou a viz Even 1798. Ar ganaouenn "Boolavogue" zo bet savet diwar e benn hag e stourm.\nMichael O'HANRAHAN (1877-1916)\nDispac'her. Ganet e Ros Mhic Thriúin, O'Hanrahan oa ur stourmer evit ar yezh iwerzhonat hag evit dizalc'h Iwerzhon gant ar Sinn Féin hag an Irish Republican Brotherhood. Ezel an Irish Volunteers abaoe 1913 O'Hanrahan en deus kemeret perzh e Emsavadeg Pask 1916 en ur aloubiñ uzin Jacob. Harzet gant an arme saoz, eñ zo bet fuzuilheret evel meur a zispac'her e toull-bac'h Cill Mhaighneann (Dulenn).\nTi-gar Loch Garman zo bet anvet hervez e anv hag ar pont war stêr Barrow en e gêr genidik.\nNicky RACKARD (1922-1976)\nC'hoarier hurling, Rackard zo unan eus ar c'hoarierien wellañ e istor e sport. Rackard a c'hoarie evit skipailh Ráth an Iúir (Rathnure) ha dibabet eo bet e-pad c'hwezek bloaz gant skipailh kontelezh Loch Garman. Kabiten ar skipailh eo bet e 1955 ha 1956 pa eo aet ar maout gant Wexford e kampionad Iwerzhon etrekontelezhioù.\nHiziv 1 visiteurs (12 hits) amañ!


Roñsed-dir a-vremañ - Spered ar vro - Le Télégramme\nPublié le 08 octobre 2020 à 06h30\nC’hoant o deus Kristell Béauto ha Kevin Blackwell da ginnig beloioù d’an dud a-hed ar bloaz. (Foto Anna Quéré)\nUr stal beloioù nevez zo bet digoret e miz Eost en Alre. Ar brezhoneg, ar velo hag an endro : setu gerioù-stur ar berc’henned !\nD’ar 26 a viz Gwengolo e oa kêr an Alre leun gant veloioù e pep lec’h. Petra ‘oa kaoz ? Da geñver sizhunvezh european an diorren padus e oa bet aozet ur valeadenn 5 km da bourmen e kêr. E-touez ar beloioù war an hent, darn anezho a oa o tont eus ur stal nevez digoret en Alre : Velo Breizh. Un nebeud devezhioù a-raok, ur gerig war pajenn Facebook ar stal a ginnige d’an neb a gare : « Posibl a vo d’oh kémer é prest ur vélo ér stal Vélo Breizh ! » Gant un hanter-kant belo bennak er voutik, Kristell Béauto ha Kevin Blackwell, ur c’houblad o chom e bro an Alre, leun a startijenn enno, o deus digoret o stal e miz Eost tremenet. « Ni ‘oe sañset krogiñ e miz Meurzh, met n’eus ket bet moaian a-gaoz d’ar virus. Ur bochad beloioù, tredan pe klasel, zo bet feurmet ‘pad a hañv ! Tud a zeue hag a c’houlenne : chom a ra beloioù ? Pas ! Ha… geo, geo, unan a chom ! » a gont Kristell. A-benn nebeut e vo kinniget ivez produioù ar vro er voutik.\nKroget an avañtur e bro Dreger\nDivizet en doa ar c’houblad digeriñ ar stal-mañ goude un avañtur -war varc’h-houarn- e bro Dreger. « Se a grog gant un istor vakañsoù, a gont Kristell. Ar pal kentañ ‘oe monet da gerc’hat ur blakenn ‘’Kalon’’, hini skipailh ‘’En Avant de Guingamp’’, aveit hor mab, anvet Kalon ivez. » En em gavet e bro Dreger e kejont ouzh David, krouer ar stal ‘’Breizh velo’’ e Gwengamp, o feurmiñ, gwerzhañ ha kempenn beloioù a bep seurt. « E fin ar vakañsoù-se ‘omp distro amañ, hag hon eus pellgomzet. Ar voutik ‘oe dijabl ». Stalioù gevelet int deuet da vezañ. « Tapet hon eus aktionnoù pep hini e stal egile. Ni zo c’hoarezed, èl ur melezour », a zispleg Kristell. Ur cheñchamant buhez evit an daou, tad ha mamm daou vugel. Kristel a oa klañvdiourez a-raok ha Kevin a oa o labourat e skol Diwan Gwened.\nPourmenadennoù e brezhoneg\nGoude un hañvezh birvidik, ne seblant ket an daou berc’henn bezañ kollet o « begon ». Met labourat evit an douristed, n’eo ket ar pezh a fell dezho ober hepken : c’hoant o deus Kristell ha Kevin da ginnig o beloioù da dud ar vro, a-hed ar bloaz. « Moaien zo feurmiñ beloioù e-pad ar blead, evit monet da labourat », a zispleg Kevin. Mousc’hoarzhin a ra Kristell : « un den zo deuet da feurmiñ ur velo e-pad 6 miz evit heuliañ stummadur e Stumdi ! » Kemer a reont perzh ez e troiadoù war velo e brezhoneg, da geñver ‘’Bro Alré Gouil Bamdé’’, asambles gant Sten Kidna ha Ti ar roñsed-dir, ur gevredigezh nevez savet evit diorren ar velo er vro. « Ur stourm ekologel eo. Ul labour lec’hel ivez : pouezus-tre eo evidamp-ni », eme Kevin. Ur « Velorusion » vras a vo aozet zoken d’ar 17 a viz Here etre An Alre hag An Drinded. Kenaozet eo gant Velo Breizh ha kevredigezhioù ar vro evit lakaat ar gaoz diwar-benn plas ar velo er vuhez pemdeziek.\nRoñsed dir : cheveaux d’acier\nAn diorren padus : le développement durable\nUr bochad : beaucoup\nDijabl : libre\nBegon : énergie\nLa pratique assidue du vélo leur a donné des mollets d’acier et une volonté à toute épreuve. Kristell Béauto et Kevin Blackwell ont ouvert cet été à Auray, une boutique de location et de vente de vélos électriques ou classiques. Sur la vitrine, tout est écrit en breton !\nLe succès a été au rendez-vous. Hors saison touristique, le couple entend aussi jouer la carte de la proximité : ici, on peut même louer un deux-roues pour se rendre au travail ! Velo Breizh participe également avec Sten Kidna et Ti ar Roñsed-dir, à des sorties vélos tous les dimanches durant le festival « Bro Alré Gouil Bamdé ». Qui à lieu jusqu’au 15 novembre.


gousperoù - Wikeriadur\nSavet diwar ar ger latin vespera (a dalveze da gentañ an abardaez, dibenn an deiz, ha diwar-se pedennoù an abardaez) deuet eus ar gregach hesperides.\ngousperoù /ɡusˈpeːru/ liester\nPedennoù kanet diouzh an noz er relijion gristen.\nGousperoù ar c'hwiled. — (Fañch an Uhel, Soniou Breiz-Izel 2, Pariz, 1891, 1971, p. 2.)\nDigor e oa an nor, du-se, war ar C'hornog, ha drezi e tiskenne betek an daroù koroll didrouz ur bann heol melenik - koroll an efl ha moged klouar ezañs ar gousperoù, - a lakae teñvaloc'h ec'honded an nev sakr. — (Youenn Drezen, Sizhun ar Breur Arturo, Al Liamm, 1971, p. 7.)\nNe ouzon ket a belec'h oa deuet an hini a yoa lakaet e penn Sibiriliz ; ar pezh a zo gwir, eo, e-pad an oferenn-bred, deiz ar pardon, hag e-pad ar gousperoù, edo en iliz, sonn en e sav, e dok gantañ war e benn zoken e-pad ar gorreoù hag ar venediksion. — (Lan Inizan, Emgann Kergidu 1, Brest, 1877, eil emb. Al Liamm 1977, p. 226.)\nAr sadorn d'an noz ha dreist-holl ar sul goude ar gousperoù e tirede d'hor selaou - ha pemp pe c'hwec'h arvest a veze displeget bep tro ! - tud e-leizh eus ar parrezioù war dro, ha zoken eus ar Roc'h. — (Jarl Priel, Va Zammig Buhez, Al Liamm, 1954, p. 77.)\nPa voe echu ar gousperoù, matezh an aotrou person ha dimezelled pinvidik Landremel, deut da zivleuniañ ar groaz, a lodas ar bokedoù etre ar vugaligoù. — (Jakez Riou, Geotenn ar Werc'hez ha danevelloù all, Al Liamm, 1957, p. 59.)\ngalleg : vêpres (fr)\npennad wikipedia Hesperidezed.\nAdtapet diwar « https://br.wiktionary.org/w/index.php?title=gousperoù&oldid=166563 »\nKemmoù diwezhañ degaset d'ar bajenn-mañ d'an 15 Gwe 2013, da 16:24.


Bremañ - Niv. 405\nBremañBremañ - Niv. 359\nGortoz betek bloavezh an erc’h du?\nPet pennad eus Bremañ a zo bet gouestlet d’ar brezhoneg, d’ar politikerezh yezh, d’ar skoilhoù, d’an taolioù-intrudu liesseurt? Ha gwall alies d’an dipit deuet da heul? Reizh eo lenn pennadoù eus ar seurt-se e Bremañ. Ar pezh n’eo ket reizh ez eo lenn ar memes pennadoù abaoe tregont vloaz diwar-benn ar memes skoilhoù. Karta europat ar yezhoù rannvro pe bihanniver da skouer, sinet e 1999 hag interet e 2015 gant ar strollad en doa prometet he feurwiriekaat. Stourm c’hoazh hag adarre evit ar garta-se? Aozañ ur vanifestadeg ouzhpenn? Evit petra e gwirionez pa weler ez eo deuet an holl araokadennoù eus Breizh ha n’eo ket eus Pariz?\nPolitikel-kenañ eo kraf ar yezhoù e Frañs ha bremañ muioc’h eget biskoazh ez eo sklaer evel lagad an naer n’eo ket e Pariz e vo kavet an diskoulmoù met amañ, e Breizh. Ne vez ket doujet ouzh gwirioù ar vrezhonegerien en o bro, ar gwir da vevañ en o yezh, da gaout servijoù publik en o yezh, da gaout paperioù ofisiel en o yezh, da gaout ar gwir da zibab ur yezh pe eben e pep tachenn eus ar vuhez. Araokadennoù zo bet graet dre ar strivoù, ar stourmoù ha labour ar gevredigezh keodedel. Ha tizhet he defe homañ he moull?\nE-korf daou vloaz (2014-2015) eo bet pulluc’het gant ar re a zo e penn ar galloud e Pariz, an daou dra o dije kontet da vat evit Breizh hag evit ar brezhoneg: an adunanidigezh ha karta europat ar yezhoù rannvro pe bihanniver. Keit ma kendalc’himp da lakaat hon fiziañs er strolladoù a zo o sez e Pariz e kendalc’ho ar strolladoù-se d’ober promesaoù na zalc’hint ket.\nReizhadennoù evit skridoù embannet e niv. 404 Bremañ.\nPatagonia, Indoneiz, Polonia, Okitania...\n1950, e Brest: lazhet ur sindikalour gant ar polis.\nDarempredoù hirbad etre Frañs ha Stadoù afrikan zo.\nIwerzhon-Breizh, marc’had ar moc’h, Ubisoft ha Bolloré...\nLenn Gwerledan a oa aet diwar-wel er bloaz-mañ.\nAr brezhoneg stanket en ur c’hroashent?\nHa chomet eo stanket ar stourm politikel evit ar yezh?\nPiv zo war ar renk?\nRoll kabalerien an daou guzul-rannvro zo Breizh.\nUn diskouezadeg diwar-benn Pierre Péron zo e Brest.\nUr c’hoari video nevez, Steredenn, savet e Breizh.\nKinnigoù teir fladenn kaset da Vremañ.\nMuioc’h-mui e vez kavet boued hep gluten.\nDaou rekipe: pesked ha farz ha steredennoù kanell.\n65 bloaz zo... Un den zo marvet\nPierre Péron, Brest hag ar Bed\nPesked ha farz, Steredennoù kanell


Page o pakout ur feskennad er gelaouenn Bizarre\nBettie Mae Page (22 a viz Ebrel 1923 e Nashville, Tennessee – 11 a viz Kerzu 2008 e Los Angeles) a oa ur diskouezerez-c'hiz hag ur pin-up amerikan. Brudet e voe er bloavezhioù 1950, hag unan eus Playmate kentañ ar gelaouenn Playboy e voe ivez. Diskouezet e voe ivez war luc'hkeudennoù fetichour. Disoñjet e voe er bloavezhioù 1960, ha d'ar mare-se e kemmas kredenn hag e teuas da vezañ kristen : mont a reas da Afrika evel misionerez.\nStart e voe he bugaleaj, rak paket e voe he familh gant enkadenn 1929: Meur a wech e rankas he zud dilojañ, skarzhet diouzh o zi e voent zoken. He zad a laeras karr ur sheriff, ha lakaet e voe en toull-bac'h betek 1931. Er bloavezh-se ivez e tispartias he zud, goude m'he dije he mamm gouezet e oa dougerez ur plac'h a 15 vloaz abalamaour d'he gwaz. Ken diaes e voe an traoù ken a rankas ar vamm lakaat degemer Bettie hag he div c'hoar en un ti-emzivaded e-pad daou vloaz. He zad a zistroas e 1934 hag un darempred reizhel dre heug en doe gant Bettie. Hi a gavas gwelloc'h disoñjal hag e soubas er studioù. Un diplom war ar c'helenn a dapas kaout e College Peabody d'ar 6 a viz Even 1940. E 1943 e tapas kaout ur BA (Bachelor of Arts). Dimeziñ a reas gant Billy Neal, ha pa darzhas an eil brezel bed ec'h emouestlas en arme. Dispartiañ a rejont e miz Du 1947. Goude an disparti e labouras e-pad ur frapad e San Francisco hag e Haiti. Goude-se ez eas da New York gant ar pal dont da vezañ aktourez. E 1950 e kejas gant Jerry Tibbs, ur poliser dedennet gant al luc'hskeudenniñ. Gantañ e voe tapet he skeudennoù kentañ, ha savet he fortfolio kentañ. E 1951 e voe gwelet e meur a gelaouenn evit paotred, evel Wink, Titter pe c'hoazh Beauty Parade. Etre 1952 ha 1957 e voe luc'hskeudennet gant Irving Klaw : luc'hskeudennoù fetichour, levezonet gant ar sadomazoc'hegezh, a reas. Filmoù bihan, enno merc'hed gwisket gant dilhad-dindan, a reas ivez ganti. E 1953 e teskas ar vicher aktourez e Herbert Berghoff Studios, ha goude-se e c'hoarias war al leurenn, hag e filmoù skinwel. E 1954, e-keit ma oa e Miami e kejas gant meur a luc'hskeudenner, Bunny Yeager en o zouez. Gantañ e voe savet an heuliad luc'hskeudennoù anvet Jungle Bettie. Yeagaer a gasas luc'hskeudennoù da Hugh Hefner, hag eñ e penn ar gelaouenn Playboy, ha lakaet e voe Bettie Page da bin-up ar miz e miz Genver 1955. Er bloavezh-se e voe lakaet ivez Bettie Page da "Miss Pinup Girl of the World", "The Queen of Curves" ha "The Dark Angel". Ne ouezer ket re perak e chomas a-sav gant al luc'hskeudenniñ : marteze abalamour da gudennoù gant ar justis. Arabat disoñjal ivez e kemmas kredenn hag e teuas da vezañ kristen e 1959, e-pad ur chomadenn e Key West. Un displegadenn all e c'hall bezañ, dre ma troc'has an holl zarempredoù kent he doa bet. E 1958 e timezas gant Armond Walterson, ha dispartiañ a rejont e 1963. Fellout a rae dezhi dont da vezañ misionerez en Afrika met nac'het e voe outi, rak dispartiet e oa. Labourat a reas evit meur a aozadur kristen memestra, hag en em staliañ a reas e Nashville en-dro e 1963. Dimeziñ a reas en-dro gant Billy Neal. Asambles e chomjont e-pad ur frapadig. Distreiñ a reas da Florida e 1967, eno e timezas gant Harry Lear, ha dispartiañ a rejont e 1972. Mont a reas da Su California e 1979. Eno e kouezhas klañv, ha sach-blev a voe etrezi hag he ferc'hennez. Hervez ar vedisined e oa tapet Page gant skizofreniezh, hag ugent miz a dremenas en un ospital evit ar re klañv en o fennoù e San Bernardino. Goude bezañ bet oc'h en em gannañ gant ur berc'hennez all e voe aozet ur prosez, met lakaet e voe Page da sodez, ha dindan evezh e voe lakaet e-pad eizh vloaz. Kuitaat a reas Patton State Hospital (San Bernardino County) e 1992. Daoust da se e voe azeulet en-dro er bloavezhioù 1980, met ne ouezas ket.\nE 1976 e teuas er-maez al levr anvet A Nostalgic Look at Bettie Page, ennañ ur meskaj skeudennoù bet tapet er bloavezhioù 1950. Etre 1978 ha 1980 e voe embannet peder levrenn anvet Betty Page: Private Peeks. E 1983 e voe embannet In Praise of Bettie Page — A Nostalgic Collector's Item, ennañ skeudennoù all. Bannoù-treset diwar he fenn a voe embannet ivez gant Dark Horse Comics ha gant Eros Comics. he buhez a gontas e-barzh Bettie Page: The Life of a Pin-up Legend, bet embannet e 1996.\nUl levr all diwar benn he buhez, anvet The Real Bettie Page: The Truth about the Queen of Pinups skrivet gant Richard Foster, a zeuas er-maez e 1997. Reuz a savas, dre ma lavare Page e oa traoù faos ennañ. E dibenn ar bloavezhioù 1990 e nac'has Page ma vefe tapet skeudennoù outi, dre ma oa deuet da vezañ tev. Cheñch a reas ali, hag e 1997 ec'h asantas bezañ diskouezet er skinwel, gant ma ne vefe ket embannet pelec'h e oa bet filmet, ha gant ma vefe kuzhet he dremm. E 2003 ec'h asantas bezañ skeudennet evit ar gelaouenn Playboy, met e 2006, pa voe savet ur pennad diwar he fenn e Los Angeles Times, e nac'has bezañ skeudennet, ha lavarout a reas e oa gwelloc'h dezhi e talc'hfe soñj an dud outi pa oa yaouank ha koant.\nD'an 2 a viz Kerzu 2008 e c'houzañvas un taol-kalon. Kaset e voe d'an ospital, ha mervel a reas d'an 11 a viz Kerzu 2008.\nBettie Page war YouTube.\nAdtapet diwar « https://br.wikipedia.org/w/index.php?title=Bettie_Page&oldid=1858873 »\nDernière modification le 19 Kzu 2019, à 09:35\nKemmoù diwezhañ degaset d'ar bajenn-mañ d'an 19 Kzu 2019, da 09:35.


Pajenn:Le Clerc - Ma beaj Londrez, 1910.djvu/83 - Wikimammenn\nPajenn:Le Clerc - Ma beaj Londrez, 1910.djvu/83\nBean o deve (ar re binvik, da vihanan) bean o deve o lein da 9 heur, o meren da 1 heur pe 1 heur 1/2 ; o hadveren (te gant gwestel pe baraigo), wardro 5 heur, ha koan etre 8 ha 9 heur. Ni a gemer hon c’hoan da 6 h. 1/2 ; eur goan zec’h avat, mar ne gemeromp, diwar hon c’houst, peadra da evan. D’ar bier ec’h eomp kazi oll : mar gê ker, ec’h ê mat eus ar gwellan : bier grêt en Almani.\nGoude koan eur gozeaden a gemer lod enni n’ê ket hepken ar re a oa ouz tôl (seiz gant Emile Poullin), mes ive Marcel Gros, ar Breton yaouank hon deus lennet e lizer etre Folkestone ha Londrez, hag e vignon Andre Bouget. Arru int tost d’ar c’houlz am moa laket d’ê evit dont d’am c’haout en hôtel. Ha koulskoude o deus bet eur pennad mat a hent d’ober ! eul leo, d’an nebeutan, o vean emaint o chom en tu ar c’hreiste d’ar gêr, pell pell en tu all d’an Tamez, ster vras pe gentoc’h gwazien-vor Londrez. « En gwetur ec’h oc’h deut, onn vat », a laris d’ê. — « N’omp ket, eme Marcel : kerzet hon deus, mes na pa hon dije renket dont war hon fenn, e vijemp deut. N’ouzoc’h ket nag a vad a ra d’imp gwelet unan bennak eus Breiz-Izel ha komz gantan en brezoneg. Ha biskoaz ar blijadur-ze n’hon deus tanvaet aboe ma ’n em gavomp aman. » N’am eus ket ezom da laret pebez evurusted ê ma hini ’n eur glevet komz evelse.\nSklêr e welan, dre ar garante virvidik a doug ar bôtred-man d’o mamm-vro, ec’h ê chomet yac’h en o c’hreiz o c’halon a driwac’h vla. An hano a Vreiz-Izel a zinifi evite bep sort mad : onestiz, relijion, peuc’h ha liberte, hag ar sort mado ê ar re a fell d’ê magan o c’halon gante. Ya, ar furnez\nAdtapet diwar « https://br.wikisource.org/w/index.php?title=Pajenn:Le_Clerc_-_Ma_beaj_Londrez,_1910.djvu/83&oldid=150093 »\nKemmoù diwezhañ degaset d'ar bajenn-mañ d'an 5 Meu 2019, da 18:50.


Eil pennad — XXIV - Wikimammenn\nEil pennad — XXIV\nR. Prud’homme, 1903 (p. 75-81)\n◄ Eur gauzeaden diwar-benn skol-veur Loven. — Itron Varia Lourd, pedit evidomp ! ’Rauk arruout en Douar Santel. — Kont a Biellat hag e alio. — Terzien ar pako Dirak Jaffa : an Angelus. — Eur skrilh. — An disken ►\n’Rauk arruout en Douar Santel. — Kont a Biellat hag e alio. — Terzien ar pako\nD’ar meurs, an dried a wengolo. — Adalek mac’h on dihun, da laret eo war-dro peder heur, ec’h an da *gibellat en eur gabinen a zo auzet evit se. Netra æzetoc’h : n’euz d’ober nemet trei ibilh-stouf eun duelen ha, dioustu, e koue diouti, en eur flistran, dour mor hag a garg en berr amzer eul louer varbr wenn. *Peuzklouar eo an dour : ken tommet e ve, epad an de, gant an heol ! Pa ’pe en em em oalc’het ennan, e lausket anean da redek en eur jechan war eur chadennik : distoufet ’peuz eun toull a zo e fonz al louer ha, ’n eun taul, ho peuz hi goullonteret.\nOh ! nag a vad a ra ar goalc’h-man d’in ’vit ar beure o sevel euz ma gwele ! distanan ’ra ma c’horf, dic’hourdan ’ra ma izili ; laouenaat ’ra ma c’halon ! Mar ’mije gouveet arauk dec’h e c’helle an *dreizerien *kibellat, pep-hini herve e c’hoant, a dra zur, n’am mije ket gortozet hirie ’vit kemer ma c’hibelladur kentan. Epad an distro, me anve unan hag a oaro ’n em digoll war ar poent-man !\nGoude bean oferniet ha leinet, e lennan eun dra bennag diwar-benn an Douar-Santel, rag tostaat a reomp d’ean.\nArc’hoaz ar beure, mar he bolante Doue, e vefomp dirakan.\nArauk beaji ennan, e fell d’in anveout eun tammik e zoare. Bete vreman, n’am euz græt kazi netra evit se, da vihanan aboue ’c’hon war vor, abalamour, — piou am c’hredo ? — abalamour n’am euz ket bet amzer. An Tado renerien o deuz urzet pep mare euz amzer an dreizerien gant kement a ijin, ken n’o deuz ket amzer da goll, mar reont pep tra ’vel eo dleet, dreist-holl mar plij d’ê, evel d’in, skrivan eun draik bennak bemde, evit delc’hel sonj euz ’pez a ve c’hoarveet.\nKauzeaden eun heur, hirie, a zo græt gant an autro kont a Biellat, eun autro bet gwech-all pinvik braz, an euz laket e holl danve en obero mad a ra en Jeruzalem aboue pemzek vla ’zo, Eur glac’har dispar en doa bet o koll e wreg hag, o vean n’an evoa ket a vugale, en em oestlaz heñ e-unan, hag e oestlaz e vado d’al læc’hio santel.\nAn autro kont a Biellat ’n euz savet, dreist-holl, eur c’hlanvdi, hini sant Louiz, unan euz ar re gaeran a zo bet savet en Jeruzalem gant Europeiz. Bean hon defo da gomz c’hoaz dioutan, pa ’man ’stok da di Itron Varia Frans. Eno o chom ive an autro Piellat, a dremen an darnvuian euz e amzer en Douar-Santel.\nGwech ha gwech e ra beaj Bro-C’hall evit pleal gwelloc’h gant e obero madelezuz ha setu petra a dalve d’imp hirie an evurusted da gaout anean d’ober d’imp hon displegaden pemdeziek.\nYa, eur gwir evurusted : rag anvout a ra an Douar-Santel ken rez hag a anveomp eur vro, hon deuz chomet pell enni. Barrek eo eta da rei, diwar-benn e vro neve, alio ha poell enne : Petra a zo yac’huz d’ober ha petra nan eo ket, penauz pleustran an Arabed, tud trubard na glaskont nemet *touellan Europeiz, o laerez ha bevan diwar o c’houst.\n« Pa vo d’ac’h, emean, da diskenn euz al lestr, taulet ple d’ho pakajo, Mar gint fetiz, staget oute eur paper a vo roet d’ac’h gant an Tad danzeer : heñ ’rey marc’had evit dougen anê euz al lestr betek ti-gar Jaffa. Ar pakajo skanv, avad, eo gwell d’ac’h dougen anê en ho torn : anez-ze e vefent risklet da vean laket a goste ha laeret gant an dougerien. Mar keret c’hoaz, e rofet anê da dougen d’eur pautrik bennag, gant ma tivisfet a-rauk e heuilho bepred anoc’h. Mar na ve ket dalc’h-mad ho lagad o paran warnan, e kemero an tec’h gant ho tra ha setu c’hwi tapet. Pa vefet arru en ti-gar, mes kammed araug, roet d’ean eur « bakchich » da laret eo eun tamm gwerz butun. « Bakchich ! » ar gir-ze a vo torret ho penn gantan. *Hogen n’it ket da digeri ho yalc’h nemet græt e ve bet d’ac’h eur vad bennag, Neuze ’rofet d’ho Turk (na laran ket pe d’ho Turkez, rag an Turkezed a zo nebeud anê war ar bale ha n’efont d’ho kæ), neuze ’ta rofet d’ho Turk eur pezik gwenn a dalvoudegez pevar pe dek gwennek. Mar keret, ive, e rofet d’ean monei turk ; unan pe daou pe dri vetallik. Pep-hini anê a dalv war-dro eur gwennek hag eur c’hartouron. Gwell eo gant an Turked, avad, hon fezio arc’hant, dreist-holl ar re eman warne skeuden Napoleon. Aour n’ho po da zispign nemet ’ti ar varc’hadourien. Mar dispennet eur pez melen bennag, taulet evez ma vo roet d’ac’h en arc’hant eun dra bennag e tu-hont d’e dalvoudegez ; rag aour Bro-C’hall an euz er vro-ze eun dalvoudegez dreist.\n« Evit ’pez a zell ouz ho yec’hed, dioallet ervad da vont e-mæz, — na war greiz an de : risklet ’vefec’h da vean skoet gant eun taul-heol, — na goude serr-noz : tapout a rafec’h buhan arouez ha terzien da heuilh an arouez. An derzien, setu ar c’hleñved ho peuz, dreist-holl, da zioall outan.\n« Arabad e vo d’ac’h mont e-mæz hep kaout war ho tok hag e-pign outan eur ouelik lien pe goton pe « vouselin » gwenn, a diskenno war chouk ho kil evit hen disheolian. An domder n’eo ket ponner *iskiz hag an amzer n’eo ket goall-zec’heduz : rak Jeruzalem a zo war an uhel (700 metr a-uz d’ar mor) ha santout a rer bepred eno eur bannac’h avel e-kreiz an domder. Koulskoude, sur mad, e santfet sec’h aliez ho korzailhen. N’it ket neuze da evan dour rig. Dour ar vro nan eo ket yac’huz d’evan. N’eo ket dour andon, dour glao eo, bet miret pell amzer en punso ledan kleuzet dindan an tier e-barz ar roc’h, ha gwisket a ziabarz gant simant. Yen-skorn eo ive ar seurt dour. Evit hen evan e fell troc’han ’nean gant douren sitrons pe gant eun daken sirop.\n« Gwelloc’h c’hoaz e vo d’ac’h, pa vefet en Jeruzalem, mont da gaout C’hoar Josefina, eman war he c’hont apotikeri klanvdi sant Louiz ; en he stal e kavfet, e pep mare, dour tomm bet bervet ennan eul louzaouen hanvet tro-heol. Netra a welloc’h da derri ar zec’hed. Na gousto d’ac’h mann ebed. E tu-hont da ze, evit lemel an divlaz anean, mar keret, ec’h evfet c’hoaz eur bannac’hik likeur græt gant al leanez, peadra da adnerzan neb a zo digalon. Evit netra c’hoaz ! Gwir eo, mar peuz c’hoant da dic’haouan al leanez euz ar boan a gemer da ober d’ac’h vad ha plijadur, e hellfet prenan en eur stal-all, a zo ’kichen an apotikeri, an treo ho po da gas ganac’h d’ar gær evit kaout *koun euz ho peaj, e læc’h mont da brenan ’nê e stalio kær.\n« C’hoar Tro-heol » (rag al lez-hano-ze a roer d’ei gant an holl) a zo ’kichen hostaleri Itron Varia Frans : eun nor da zigeri, eur gammad pe diou d’ober, ha setu c’hwi dirag ar gauter vraz, eman enni al louzaouen vurzuduz o virvi.\n« Evet euz an dour-ze pa ’po sec’hed, ha n’ho po ket a geu. »\nSetu aze darn deuz an alio a ro d’imp an Au. kont a Biellat. Pegen gwir ec’h int, gwelet e vo ze hepdale.\nSenti ’rey ar belerined oute, ha gwell en em gavfont a ze.\nDa c’hortoz, e krog en holl terzien ar pako, eun derzien, me ’lar d’ac’h, hag a lak o goad da virvi.\nDioustu goude ar gauzeaden en em lakont da bakan o stal, an eil goude egile, avad, en pep kamprik ; rag n’heller ket kaer labourat enni daou war eun dro ; ken enk ec’h eo !\nDa daer heur, eun taul kloc’h, hag an holl raktal d’ar chapel evel an deio-all evit hent ar groaz. Biskoaz kement-all ’nefoa gwelet an Tad Bailly : « Ar gwecho-all e lavaraz d’imp goude ar pedenno, eur wech krog da reizan pep tra ’vit an disken, na gave ket an hanter euz ar belerined amzer da zont d’ar pedenno divezan, Hirie eo kement ho podadek hag an deio-all : æzet eo gout na n’euz ket a verc’hed ar wech-man etouez ar belerined, Ar bautred na ve gwech ebet gante kement a chare. »\nC’hoarzin a reomp eun nebeudik o klevet an Tad Rener, ha ze ’digoue ganimp aliez : eur fentigel bennag en deuz ar peurliesan da laret d’imp hag evit gouzout an tu d’he distagan n’en deuz ket e bar.\nDa c’hortoz koan, e peureünomp pep tra en hon zeier hag en hon c’houfro ha, goude koan, evit didui anomp, e zo eun diskoue taulenno skeudek diwar-benn kærio ar Sisil.\nGoude ar zalud, ec’h on o tanzen mont da glask ma loch, pa digoue d’in gwelet eun dra fentuz.\nAboue an abarde, eo bet distaget bagik ar c’hommandant euz ar c’hrog a oa en-pign outan hag izelaet da vean a-rez gant ar pont : evel-se e vo prest da gemer ar mor arc’hoaz ar beure, beure mad. Na n’euz breman nemet eur c’haolad d’ober hag e ver enni. Ac’hanta ! unan euz ar belerined n’hell ket harz da lampat ebarz goude ar pedenno. Eman en sell, marvad, da gousket eno ’vel en eur c’havel, Mes eun ofiser da deul ple d’ean : « Hop, ma den mad, e-mæz, mar plich, e-mæz ! » Finvaden e-bed ! Eun tamm hij græt d’ean a deu a-benn d’hen dihuni ha neuze e tistro davedomp, *anoaz ha drouk ennan evit bean bet tennet euz e nez.\nMe ’c’h a d’am hini dioustu, rag arc’hoaz e vo red diblouzan abred, ha c’hoaz e vo d’en em diluian evit auzan pep tra ’benn koulz an disken.\n↑ En gallek : Sœur Camomille.\nAdtapet diwar « https://br.wikisource.org/w/index.php?title=Eil_pennad_—_XXIV&oldid=104439 »\nKemm diwezhañ d'an 19 Gou 2017 da 21:45\nKemmoù diwezhañ degaset d'ar bajenn-mañ d'an 19 Gou 2017, da 21:45.


pigos - Wikeriadur\npigos /ˈpiː.ɡos/ gourel (furm vihanaat : pigosig, liester : pigosoù, pigosioù)\nGenoù an evned, a c'hoarvez eus div garvan garnek ha dizant ; beg.\nHa Hagrid da rollañ ar bilhedig, ha da reiñ anezhañ d'ar gaouenn, ha hi a dapout anezhañ en he figos. — (J.K. Rowling, lakaet e brezhoneg gant Mark Kerrain, Harry Potter ha Maen ar Furien, An Amzer embanner, 2012, p. 59.)\nKlask a reas Harry kas an evn diwar-dro met stlakal a reas e bigos en un doare feuls ha derc'hel da bigellat ar vantell. — (J.K. Rowling, lakaet e brezhoneg gant Mark Kerrain, Harry Potter ha Maen ar Furien, An Amzer embanner, 2012, p. 69.)\nWarni e oa penn un den gant lunedoù evel hanter loarioù, ur fri hir evel ur pigos, [...]. — (J.K. Rowling, lakaet e brezhoneg gant Mark Kerrain, Harry Potter ha Maen ar Furien, An Amzer embanner, 2012, p. 109.)\nPezh tamm koad ma vez torret koad gant ar vouc'hal, pe dibennet tud ; pilgos, piltos.\nMa fenn war ar pigos e talc'hin da lavaret ez eo gwir! — (Jules Gros, Le trésor du breton parlé Deuxième Partie, 1970, p. 413.)\nDen a vez skoet warnañ evel ur pigos, pe pilgos.\nBern pezhioù pe gartoù miret a-gostez, d'ar c'hoarierien d'ober gante diouzh ret (er c'hoari domino pe er c'hoari c'hartoù).\nmont d'ar pigos : kemer pezhioù pe gartoù er pigos, unan-hag-unan, ken ma vo kavet unan mat\nsevel e bigos : sevel e benn gant ar fouge (diwar-benn an dud)\ngalleg : bec (fr) gourel (d'oiseau) ; pioche (fr) benel (au jeu)\nitalianeg : becco (it) gourel (uccello)\nspagnoleg : pico (es) gourel (ave)\nAdtapet diwar « https://br.wiktionary.org/w/index.php?title=pigos&oldid=319066 »\nKemmoù diwezhañ degaset d'ar bajenn-mañ d'an 28 Gou 2021, da 14:11.


William Morgan (eskob) - Wikipedia\nAn aotrou 'n eskob William Morgan\nWilliam Morgan (1545 - 10 a viz Gwengolo 1604) eo an den a droas ar Bibl penn-da-benn e kembraeg evit ar wech kentañ. Embannet e voe e droidigezh e 1588. Pouezus e voe an droidigezh-se evit reiñ ur statud uhel d'ar c'hembraeg d'ur mare ma ne oa ket kalz a bouez gantañ ha ma ne veze ket implijet tamm ebet er vuhez ofisiel.\n2 E droidigezh\nGanet e voe William Morgan e Tŷ Mawr Wybrnant, e-kichen Penmachno, en ur familh labourerien-douar. Evel bugale all ar c'hornad e c'hallas tapout deskadurezh, a-drugarez perc'henn an douar labouret ganto, Morys Wyn. Mont a reas William da skolaj Sant Yann e Cambridge goude. Tri bloavezh a dremenas William Morgan er skol-veur, o teskiñ latin, gregach, hebraeg, aramaeg, galleg hag alamaneg.\nAnvet e voe da gure e Llanbadarn Fawr e 1572, e Trallwng e 1575 ha e Llanrhaeadr-ym-Mochnant ha Llanarmon Mynydd Mawr e 1578. Er bloavezh-se ivez e voe anvet da brezeger ar skol-veur e Cambridge. D'ar mare ma oa o vevañ e Llanrhaeadr-ym-Mochnant e timezas d'e wreg Catherine hag eno ivez e reas kalz eus e labour treiñ, betek e anvidigezh da eskob Llandaf e 1595. E 1601 e teuas da vout eskob Llanelwy hag eno e varvas e 1604.\nE droidigezh[kemmañ | kemmañ ar vammenn]\nGant William Salesbury e oa bet lakaet an Testamant Nevez e kembraeg e 1567 ha, daoust ma oa bet kavet abeg er c'hembraeg implijet gant Salesbury gant lod, e oa aze un diazez talvoudus evit labour treiñ William Morgan. Kregiñ a reas William Morgan da labourat da dreiñ an Testamant Kozh e kembraeg er bloavezhioù 1580 : a-benn 1587 en doa echuet treiñ an Testamant Kozh hag adwelet troidigezh an Testamant Nevez gant Salesbury ; embannet e voe an hollad e 1588.\nMeulet e voe labour William Morgan gant lenneien ar mare-hont, evel Siôn Tudur, Siôn Dafydd Rhys, Ieuan Tew ha Morris Kyffin.\nIsaac Thomas, William Morgan a'i Feibl (Gwasg Prifysgol Cymru, Caerdydd, 1988)\nPrys Morgan, Beibl i Gymru (Pwyllgor Dathlu Pedwarcanmlwyddiant Cyfieithu'r Beibl/Gwasg Cambria, 1988) - skrid niverel\nLevraoueg Vroadel Kembre : pennad diwar-benn Bibl 1588\nAdtapet diwar « https://br.wikipedia.org/w/index.php?title=William_Morgan_(eskob)&oldid=1987773 »\nIstor ar c'hembraeg\nKemmoù diwezhañ degaset d'ar bajenn-mañ d'an 23 Ebr 2022, da 16:51.


Kaozeadenn Implijer:2.2.157.254 - Wikipedia\nSalud dit, Lakaet em eus un adkas er bajenn az toa savet rak ur pennad all a oa bet savet kent gant unan all. Iskuz me met n'haller ket lezel meur a bennad diwar-benn ar memes tra. Klasket em eus mirout ul lodenn eus ar pezh az toa skrivet er pennad all anvet Degemenn. Gallout a rafez klokaat ar pennad-se ma fell dit. Mod all ez eus ur bern pennadoù da sevel diwar-benn ar relijion gristen (liammoù e ruz er pennad meneget). Gallout a rez sevel goulennoù ganin em fajenn kaozeadenn eno. Mod all e kinnigfen a-walc'h ganit lakaat da anv (gant ur sinori, pe ul lesanv, mar kerez) da gemer perzh en hor raktres. A galon --Kadwalan 30 Gou 2011 da 22:49 (UTC)\nAdtapet diwar « https://br.wikipedia.org/w/index.php?title=Kaozeadenn_Implijer:2.2.157.254&oldid=1017629 »\nKemmoù diwezhañ degaset d'ar bajenn-mañ d'an 30 Gou 2011, da 22:51.


Pauline Félicité de Mailly-Nesle - Wikipedia\nPauline Félicité de Mailly-Nesle, poltredet gant Jean-Marc Nattier\nPauline Félicité de Mailly-Nesle, kontez Vintimille (1712-1741), a oa serc'h d'ar roue gall Loeiz XV, evel teir all eus ar c'hoarezed de Nesle.\nMerc'h e oa da Louis III de Mailly-Nesle, markiz Nesle ha Mailly, priñs Orange (1689-1767) ha d'e bried Armande Félice de La Porte Mazarin (1691-1729), merc'h-vihan da Hortense Mancini gournizez-vihan d'ar c'hardinal Jules Mazarin.\nNe oa ket eus ar c'hoantañ, met speredek ha dichipot e oa. Er gouent, e-doare, he devoa embannet e vije karet gant ar roue hag e c'houarnje Bro-C'hall hag Europa.\nE Gwengolo 1738 e voe kinniget el lez c'hall gant he c'hoar, kontez Mailly. Honnezh a gave dezhi e vije un dra vat kaout ur c'hoar ha mignonez e-touez an dud tost d'ar roue, evit diverrañ amzer ar priñs abaf ha tristidik. Ar c'hoar yaouank avat a strivas dinec'h da gemer lec'h an hini vras ha da lakaat skarzhañ anezhi eus al lez.\nE 1739 e voe lakaet gant ar roue da zimeziñ da Jean-Baptiste Hubert Félix du Luc, kont Vintimille (1720-1777), un niz da arc'heskob Pariz. Bugel ebet n'o doe.\nUr mab bastard he doe avat, Charles de Vintimille (1741-1814), markiz du Luc, lesanvet an « Demi-Louis » (hanter-loeiz) dre ma oa pimpatrom d'e dad.\nMervel a reas Pauline Félicité de Mailly-Nesle diwar ar gwilioud. Keuz en doa ar roue. Gervel a reas kontez Mailly en-dro. Ha hi, ken madelezhus atav, a c'halvas ur c'hoar all, markizez La Tournelle. Ha honnezh ivez a gemeras he lerc'h, hag a lakas skarzhañ he c'hoar vras eus al lez. qui à son tour la supplanta et la fit, à son tour, quitter la cour.\nAdtapet diwar « https://br.wikipedia.org/w/index.php?title=Pauline_Félicité_de_Mailly-Nesle&oldid=1466456 »\nPriedoù-kleiz ar rouaned c'hall\nKemmoù diwezhañ degaset d'ar bajenn-mañ d'an 4 Ebr 2013, da 17:15.


Publié le 25/05/2020 à 11h00 • Mis à jour le 29/01/2021 à 10h56\nEchu ganeomp an 30 devezh Zero lastez, erru mare ar bilañs. Ha dalc’het hon o gant hor promesa ? Rannañ a reomp ganeoc’h istorioù, skoilhoù ha kejadennoù graet ganeomp e-pad ar mizvezh leun ha skuizhus-mañ. Ha neuze, an difi Zero lastez : mennozh a feson pe touell ar c’hantved ?\nFilmet hon oa an heuliad 8 miz 'zo dija. C'hoarvezhet eo meur a dra abaoe !\nUr virusig a zo tremenet dre ar vro ha chomet eo ar boblañs stanket er gêr sizhunvezhioù-pad. Peadra da brederiañ, da gregiñ da adijinañ ar gevredigezh, d'en em soñjal war hon doare da veveziñ. Daoust ha ne vefe ket poellekoc'h debriñ hepken boued produet er vro ? Daoust hag ezhomm hon eus da gaout kement-se a draoù ? Diskouezet he deus an enkadenn adarre e oa poent bras chom a-sav gant an emzalc'hioù diskiant ha distreiñ d'ul lojik padusoc'h.\nAr goulenn a vez savet gant an holl en dro deomp goude bezañ bet sellet ouzh an Difi Zero Lastez : daoust ha kenderc'hel a reomp bremañ da vevañ hep lastez ebet ?\nUr goulenn vat eo. Gwelet mat hon eus e-pad an difi ne oa ket aes tamm ebet bevañ hep ar plastik unimplij. Ranket hon eus skrabañ hor pennoù alies evit kavout diskoulmoù, ha n'eo ket roet d'an holl gouestlañ kement a amzer d'an dra-se ! Met gwelet hon eus ivez pegen drastus evit hon endro e oa kenderc'hel da ober gant ar plastik. Penaos ober neuze ?\nDa gentañ ez eo ar Zero Lastez un afer boaz. Hiriv eo kalz aesoc'h deomp-ni hon div bevañ gant nebeut a blastik peogwir hon eus kemeret plegoù mat : kaout dalc'hmat ar podoù goullo ganeomp, keginañ traoù fresk, ha chom hep lakaat un troad er gourmarc'hadoù !\nDa eil ez eo ret kemer ar gudenn en un tu all. 'N eus ket tu da c'houlenn kement a strivoù digant pep hini. Aze 'mañ an dalc'h. N'eo ket en dachenn brevez e vo renket an traoù. War an dachenn bublik ne lavaran ket. Ar respont neuze : en em vodañ, huchal, komz a-unvouezh evit lakaat ar pennoù bras hag an embregerezhioù liesbroadel da blegañ. Rak ne dalvez ket ar boan da bep hinienn kiañ evit bezañ direbech en e gorn, pa ne vez graet striv ebet gant ar re a zo e penn an traoù. Talvoudusoc'h eo mont war raok a-stroll!\nSetu eta roll an aozadurioù hon eus bet darempred outo e-pad hon difi, hag o deus roet kalon deomp, ha spi!\nExtinction Rebellion - Pa oamp bet da Londrez hon eus bet tro da gejañ gant izili ar strollad ha gwelet hon eus pegen galloudus e teuont da vezañ (pegen “levezonus” e c’hellfer lavaret). Disentiñ a reont hep feulster evit pouezañ war zibaboù ar gouarnamantoù. O fal, krak ha berr : derc’hel bev an denelezh, hag an holl spesadoù all !\nGreenpeace International - Un aozadur etrevroadel anavezet mat evit he labour tamall ha titouriñ, graet o deus ur sapre labour evit kizidikaat an dud da stad ar meurvorioù da skouer.\nHag er vro-mañ :\nCÔTE WASTE : objectif zéro déchet - ur chadenn Youtube leun a fent hag energiezh evit stagañ hep aon gant ar Zero Lastez. Bennozh da g/Claire Cariou evit he skoazell !\nZéro Déchet Nord Finistère – Mettez votre poubelle au régime (ezel eus Zero Waste France) - Ur gevredigezh tud yaouank youlek a glask broudañ ar Zero Lastez. Aozañ a reont atalieroù pleustrek, emvodoù kehentiñ, hag e klaskont sikour ar galloudoù publik da cheñch ar boazioù.\n© Enora Thepaut - Kalanna\ncopier le lien https://france3-regions.francetvinfo.fr/bretagne/difi-zero-lastez-ar-bilans-1832380.html\nAccueil > Bretagne > Difi Zero lastez : ar bilañs


Triumvirelezh kentañ - Wikipedia\nAn Driumvirelezh kentañ, e dibenn Republik Roma, a voe un emglev politikel etre Caesar, Pompeius ha Crassus.\n1 Ar bennc'hoarerien\n2 An driumvirelezh\n3 Dibenn an driumvirelezh\n4 An driumvirelezh hag ar sened\nE 70 kent JK e voe dilennet daou gonsul nevez e Roma :\nar jeneral Crassus, un den pinvidik-kraz hag a oa deuet da gaout brud vat abalamour d'e drec'h war emsavadeg ar sklaved, renet gant Spartacus e -74,\nPompeius, en doa dilamet Sertorius e Spagn.\nSellet e veze ouzh Caesar evel un alvokad dispar o kas ur c'hoñsul bet dirak al lez-varn. Caesar ha Crassus, demagogourien c'hoantek an daou anezho, en em lakae e-tu ar populares, ar re a oa a-enep da vrientinelezh mirour ar Sened. Pompeius a veze harpet gant an optimates. Kanmeulet e veze Pompeius peogwir en doa distlabezet ar Mor Kreizdouar eus morlaeron Kilikia hag a-drugarez d'e ergerzh-brezel a-enep da Vitridates etre 67 ha 63 kent JK, tra ma voe dilennet Caesar e -63 da veleg-meur (pontifex maximus) a-drugarez d'un droiad evit an dilennadegoù paeet gant Crassus.\nSkoulmet eo an driumvirelezh kentañ ganto e 60 kent JK, dre guzh, rak tost da spered an dud e chom c'hoazh irienn Catilina e 63 kent JK. Pal kentañ oc'h emglev, talvoudek pemp bloaz, a oa dilennadeg Julius Caesar da goñsulerezh 59 kent JK. Tizhet e oa bet ar pal-se a-nevez a-drugarez da arc'hant Crassus a baeas an droiad evit an dilennadeg-se adarre. War-lerc'h e goñsulerezh e tapas Caesar prokoñsulerezh Galia Narbonensis, Galia Cisalpina hag Iliria. Kregiñ a ra diouzhtu gant aloubidigezh Galia vlevek. E 56 kent JK eo adnevezet an emglev e Galia Cisalpina, peogwir ne c'hell ket Caesar kuitaat an dachenn dindan e veli hep kaout ar riskl da vout tamallet gant e enebourion bolitikel. Dilennadegoù Pompeius ha Crassus hag astenn amzeriad Caesar e Galia eo ar palioù rakwelet ar wech-mañ. Harpet gant dalc'hidi Caesar e vez dilennet Pompeius ha Crassus evit ar bloavezh 55 kent JK hag ar re-se a lak da votiñ astenn amzeriad Caesar betek 50 kent JK. E dibenn o magistradelezh e resev pep hini ur brokoñsulerezh : Crassus e Syria, Pompeius en Hispania.\nDibenn an driumvirelezhAozañ\nTrec'het ha lazhet eo Crassus gant ar Barted avat. A-hend-all ez a Julia, merc'h Caesar ha gwreg Pompeius, da anaon o terriñ unan eus al liammoù a unane an daou zen-se. Broc'hañ a reont evit ar galloud da neuze : e -50 e nac'h Caesar disoudardañ e lejionoù, e-keit ma ra dalc'hidi Pompeius o seizh gwellañ evit ma vefe nac'het un eil koñsulerezh da gCaesar e -49. En emgann Farsalia e -48 eo trec'h Caesar war bPompeius. Hennezh a dec'h kuit betek Egipt e-lec'h m'eo drouklazhet a-raok donedigezh e enebour. Anvet eo Caesar da ziktatour met drouklazhet eo d'e dro d'ar 15 a viz Meurzh 44 kent JK.\nAn driumvirelezh hag ar senedAozañ\nRet eo lavaret ne oa ket bet an driumvirelezh kentañ-se anavezet en un doare ofisiel gant ar sened. N'eo nemet un emglev prevez etre Pompeius, Caesar ha Crassus. An driumvirelezh anavezet evit ar wech kentañ gantañ a voe « triumvirelezh vonreizhañ » -43, magistradelezh nevez, etre Marcus Antonius, Octavius ha Lepidus evit rannañ ar galloud hag an impalaeriezh.\nAdtapet diwar « https://br.wikipedia.org/w/index.php?title=Triumvirelezh_kentañ&oldid=1884967 »\nDernière modification le 16 Gwe 2020, à 14:55\nKemmoù diwezhañ degaset d'ar bajenn-mañ d'an 16 Gwe 2020, da 14:55.


Pajenn:Le Clerc - Ma beaj Londrez, 1910.djvu/30 - Wikimammenn\nPajenn:Le Clerc - Ma beaj Londrez, 1910.djvu/30\nYa, ha ken beo hen mirjont ma komzed c’hoaz ar c’hornaeg, mil blâ goude, en Kornwal. Wardro hanter an 18et kantved hepken e varvas an hini diwean eus ar re hen komze.\nAr c’hymraeg, ac’h ê bet c’hoaz gwelloc’h e zoare. Hen a zo beo c’hoaz ha komzet gant an daou villion bennak a dud. N’ê ket e vefe bet hep enebourien. Oh nan ! Aboe ar blâ 1536, m’o deus renket Kymriz plegan da rouane Bro-Zôz, ec’h int bet gailhet e pep sort stum ’n askont d’o yez. Mes stourmet o deus ha trec’h int bet : disket o deus ar zôzneg, mes hep ankouât ar c’hymraeg. Hirie, herve eur lezen neve votet, e tle o mestro skol diski d’o bugale hen lenn hag hen skrivan kenkoulz hag ar zôzneg.\nGwir eo e talv bemde ar c’hymraeg ar zôzneg, dre m’eo bet a-viskoaz studiet ha dre m’eo bet impliet evit ober levrio kaer ha mat. Bet ’zo eun amzer zoken, etre ar bla 1.000 hag ar bla 1.300 hag e roe Bretoned Kymri an ton da lizeradur Bro-C’hall. Setu aman perak.\nUnan eus ar rouane o devoa ar muian stourmet ouz ar Zôzon, eur roue hag an nevoa talveet d’ê meur a wej an trec’h, Arzur e hano, a vije meulet alies epad e vue gant ar varzed, da laret ê gant ar ganerien ouiek. Mervel a reas wardro ar bla 550, ha diwar neuze e kaner hep paouez pez a reas a gaer en e vue ; plijout a rê kement-se d’ar varzed ha d’ar re o chilaoue, dre ma kavent en gloar o roue bras evel eun digoll ouz gwalen eur brezel dismantrus. Ha seulvui ma tevalae gant an amzer ar sonj sklêr ha just eus ar pez a reas Arzur en e vue, seulvui e vije livet, war gaerât emichans, ar wirione. Kement ha ken kaer a reas ar varzed dre o skrido hag o c’hanaouenno, ma teuas o roue da\nAdtapet diwar « https://br.wikisource.org/w/index.php?title=Pajenn:Le_Clerc_-_Ma_beaj_Londrez,_1910.djvu/30&oldid=150031 »\nKemmoù diwezhañ degaset d'ar bajenn-mañ d'an 3 Meu 2019, da 20:00.


Hun Salvér é touguein é groéz - Wikimammenn\nHun Salvér é touguein é groéz\n1831 (p. 183-184)\n◄ Ar Gouronemant hun Salvér Hun Salvér é touguein é groéz Ar er Grucefiemant ►\nHun Salvér é touguein é Groéz.\nCONSlDÉRET Pilat, menacet a vout accuset dirac César, é creinnein guet eah rac en dut, hac é condannein mab Doué d’er marhue méhus ag er Groéz. Sellet Jésus é cheleuet guet humilité hac aboeissance er santance faus-cé. Examinet a hui e ra martezé hilleih a behédeu guet eah rac en dut, èl Pilat ; sellet a hui e guemér èl Jésus, guet humilité ha doustér, en anjulieu e larér deoh hac er gueu e rér dohoh.\n2.° Considéret er Juiffet é laquat ur groéz ponnér ar zihue scoé hun Salvér. Biscoah bet nezé ne oai bet groeit d’un torfettour douguein de dachen er marhue er glouistr d’el lahein. Jésus-Chrouist e gueméras é gani a vréhat hac e voquas dehi guet ur garanté vras ; mæs oeit e oai de vout quer goan dré é nozeoh calet ha dré é flagellation horribl, hac er sam e oai quer ponnér, ma couéhai liès édan é groéz. Hou pet chonge é ma hou pehédeu en dès hi laqueit de vout quer ponnér-zé.\nAdtapet diwar « https://br.wikisource.org/w/index.php?title=Hun_Salvér_é_touguein_é_groéz&oldid=83330 »\nKemmoù diwezhañ degaset d'ar bajenn-mañ d'an 8 Gen 2016, da 11:42.


Catherine Latour - Wikipedia\nCatherine Latour, ganet e Pariz e 1948, a zo ur stourmerez sevenadurel.\nE 1961 e heulias ur staj aozet gant Kendalc'h evit ar wech kentañ. Hec'h eontr, Jean-Louis Latour, a oa sekretour Kendalc'h d'ar mare-se.\nKemer a reas perzh en aozadurioù sevenadurel Bretoned Pariz war-lerc'h, Korollerien Breiz Izel peurgetket.\nEr bloavezhioù 1970 ec'h emouestlas e Kevredad Bretoned Pariz, Kendalc'h ha Skoazell Vreizh. Degemeret e voe da ovizez gant Kengor Drouized, Barzhed hag Ovizien Breizh e 1979. Dilennet e voe ezel eus kuzul-merañ Kendalc'h ar memes bloavezh.\nE 1982 ec'h asantas dont da labourat da Di Kendalc'h evel kontourez. Dic'hopret e voe e 1984 en abeg da ziaesterioù arc'hant ar gevredigezh met kendelc'her a reas da labourat a-youl-vat betek 1998. E 2008 e teuas da vezañ sekretourez Kendalc'h. Prezidantez e voe eus 2009 betek 2011.\nKemer a reas perzh er gengevredigezh Kuzul Sevenadurel Breizh e 2006. Anvet e voe da ezel eus bodad-aliañ Kuzul Sevenadurel Breizh bet krouet gant ar C'huzul rannvro e 2009. Dilennet e voe da vesprezidantez. Kemer a reas plas Paul Molac, prezidant, pa roas-eñ e zilez e 2012, betek 2013.\nEzel eo eus kuzul-merañ Kevre.\nResevet he deus Kolier an Erminig e 2010.\nAdtapet diwar « https://br.wikipedia.org/w/index.php?title=Catherine_Latour&oldid=1693009 »\nKemmoù diwezhañ degaset d'ar bajenn-mañ d'an 9 Meu 2016, da 20:23.


Timpetill - Die Stadt ohne Eltern - Wikipedia\nTimpetill - Die Stadt ohne Eltern (Timpetill - Ar gêr hep kerent e brezhoneg) zo ur romant alamanek evit ar yaouankiz, savet e 1933 gant ar skrivagner Henry Winterfeld dindan e anv-pluenn Manfred Michael.\nSkoet e oa bet e vab Thomas gant an derzhienn-ruz ha graet e vennozh gant Henry Winterfeld sevel un istor evitañ, ouzh e astenn a zeiz da zeiz, war e bouezig. Embannet e oa bet al levr e Zürich (Suis) gant an ti-embann Dr. R. Corrodi e 1937 a-benn ar fin. Troet eo bet e meur a yezh all.\nRe zo re ! Aet poazh gant sotonioù ha drougiezh ar vugale ez eo aet kuit o holl dud eus kêr dTampetill...\nDaoust hag gallout a ray ar vugale dont a-benn eus ar saviad nevez-se ? Ober d'ar greizenn dredan ha d'ar rouedad pellgomz mont en-dro, ober war-dro ar bitailhoù en ur stourm ouzh bandennad ar vorlaeron renet gant ar c'hañfard Oskar ?\nHa, dreist-holl, gallout a ray an oadourien kas o finijenn da benn vat da reiñ d'o bugale ur gentel a-zoare ?\nUr film, Les Enfants de Timpelbach, zo bet graet gant ar sevener gall Nicolas Bary, deuet er-maez e 2008 (Carole Bouquet ha Gérard Depardieu e-touez an aktourien).\nAdtapet diwar « https://br.wikipedia.org/w/index.php?title=Timpetill_-_Die_Stadt_ohne_Eltern&oldid=1828534 »\nDernière modification le 13 C'hwe 2019, à 07:26\nKemmoù diwezhañ degaset d'ar bajenn-mañ d'an 13 C'hwe 2019, da 07:26.


Pajenn:Morvan - Buez ar Zent, 1894.djvu/545 - Wikimammenn\nPajenn:Morvan - Buez ar Zent, 1894.djvu/545\n5 a Eost\nAbaoue sant Dominik, n’e ket hebken a villerou, mes a vilionou eo e c’heller kounta ann dud a zo bet dleourien euz ho zilvidigez d’ar rozera pe d’ar chapeled. Dalc’hit mad eta d’ann devosion-ze. Eunn dra gaer eo zur gouzout lenn ha kaout eul levr da heul ann offisou, mes arabad eo d’hoc’h evit kement-se ober fae var ar rozera pe ar chapeled. Goaz a ze d’ar re o deuz mez o tispaka ho japeled ! Ar Verc’hez d’he zro e devezo mez oc’h anaout anezho evit he bugale, ha ma n’int ket anavezet gant ar Verc’hez evit he bugale, penaoz e c’hellint-hi mont d’ar baradoz ? En em lakit e breuriez ar rozera ma n’emaoc’h ket c’hoaz ennhi, pe, mar oc’h euz aoun na gemerfac’h eur garg re bounner oc’h en em lakaat er vreuriez-se, livirit da vihana ho chapeled eur vech enn amzer, evel : da zul ha da c’houel da c’hortoz ann offerenn pe ar gousperou da viska, pe, dioc’h ann abardaez, goude ann offisou.\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/545&oldid=137765 »


Livres en ligne de Renaud Camus : « La Dépossession » (« 49. [Dieu comme autoportrait] »)\n49. [Dieu comme autoportrait]\nLa science, la religion Science, est sommée de trouver partout des égalités, et d’en proclamer même ~~~~~~ ~~~~~ ~~’~~~ ~~~~~~~ pas, et surtout, ~~~~~~~~, ~~~ ~~~ ~~~~~~~~~~ ~~~~~~ ~~~~ ~~~~~~~~~~~ ~~~’~~~~~ ~~~~~~~~~ ~~~~ ~~~~~~~~ ~~~~~~~~~~. ~~~ ~~’~~~ ~~~~~~~~~ ~~~~~~~~~~~ ~~ des inégalités imaginaires, ~~~ ~~~~ ~~~~~~~~ ~~ ~~~~~~-~~~, ~~~’~~~ ~~’~~~~ ~~~~~ ~~~~~~~ ~~~ ~~~~~~~~~ ~~~~~~ ~~~~~~ ~~~ ~~~~~~~~~~~. ~~~’~~~ ~~~~~~~~, ou rimagine, horreur, ~~~ ~~~~~~ ~~~~~~~ ~~~~ ~~~~~~~~~~~~~, ~~~ ~~~’~~ ~~~~~ ~~~ ~~~~~~~, ~~~~ ~~~~ ~~~~~~~ ~~~~ ~~~~ ~~~~~~~~~ ~~’~~~~~~~~~~~~~ inférieure d’un quart, ~~~~~~~~, ~~ ~~~~~~ ~~~~ ~~~~~~~ ; ~~~ ~~~~~, ~~~~ ~~~~~~~, ~~~~~~~~~~~ ~~’~~~ ~~~~~~ ~~ ~~~~~~ ~~~~ ~~~~~~~ — toutefois cette ~~~~~~~~ ~~~~~~~~~~ ~~~~~~~ ~~~~~~~~~~~ ~~~~~~ ~~~~~~~~~~~~~ ~~~~ ~~~ ~~~~~~~~~, ~~~~~ ~~~ ~~~~~~~~~ ~~~~~~~, ~~~~~ ~~~~~~~ ~~~~~~~~ ~~~~~~~~~~~~, de sorte qu’elle ~~~~~~ ~~~ ~~~~~~ ~~~~~~~ exemple.\nDonc, ~~~~~~ ~~~~~~ ~~~~~~~, ~~~~~ ~~~ ~~~~~~~~~~~ ~~~~~~~~~~~ : ~~~~~~-~~~ ~~~’~~~ ~~~~~~~ ~~~~~~~ de la rendre ~~~~~~~~~ ? ~~~~~~-~~~ ~~~’~~~ ~~~~~~~ ~~~~~~, ~~~~~ ~~~ ~~~~~~ ~~~ ~~~~~~~~~~~~~~, ~~~~ ~~~~~~~~~ “~~~~~~~ ~~ ~~~~~~~ ~~~ lecture”, qui morguent ~~~ ~~~~~ ~~~~~~~ ~~~~ ~~~~~~~ ? ~~~~~~-~~~, ~~’~~~ ~~~~~~ ~~~~~~~ ~~’~~~~~~~ ~~~~ ~~~~~~~~~~, ~~~~ ~~~~ ~~~~~~~~ ~~~~ seraient alloués par ~~~~ ~~~~~~~~~~~~~, ~~~~ ~~~~~~~~~~~ ~~~~~~~~~~, ~~~~ ~~~~~~~~~~~~~ ~~~~~~~~~, ~~~~ ~~~~~ ~~~~~~ ~~~~~~~~~~~ ~~~~ ~~~~~ ~~~ ~~~~~~ ~~ son bénéfice ? ~~~ ~~~~ ~~~~~ ~~~~ ~~~~~~~~ ~~~~ ~~~~~ ~~~ ~~~~~~~ ~~~ ~~~~~~~~~~~~~, ~~~ ~~’~~~~ ~~~~~-~~~~~ ~~~~~ ~~~~~~, ~~~~~ s’il se trouvait (~~~ ~~~~ ~~~~~~~~ ~~~~ ~~~~~ ~~~~~~~ ~~~~~~~~~ ~~~~~ ~~~ ~~~~~ ~~~~~~~~~~~ ~~~~~~~~~) ~~~~ ~~~~~~ ~~~~~~ ~~~~~~~~~~ ~~~~ raison. Le malheureux ~~~~~~~~ ~~~ ~~~~~~~~~ ~~ ~~~~~~~ ~~~~~~~, ~~~ ~~~~~~~~~ ~~’~~~~~~~~ ~~~~~~~~ ~~’~~~ ~~~~~~~~~, ~~~ ~~~~~~~~~~ ~~~ ~~~~, ~~~ emploi de laborantin ~~~~~~~~~~ ~~~~~ ~~~ ~~~~~~~ ~~’~~~~~~~ ~~~~ ~~~~~~ ~~~~~~~~~~ ~~~~ ~~~~~~~~~~ ~~ ~~~~~~-~~~-~~~~~~~. ~~~ ~~~ ~~ ~~ ~~~~~ lieu de croire ~~~~ ~~~~ ~~~~~~~~~ ~~’~~~~~~~~~~~ ~~~~~~ ~~~~~~~~~~~~~ ~~~~ ~~~~~~-~~~, ~~~~~ ~~~~, ~~~~~~~-~~~, ~~~ ~~~~~~~~~ ~~~~ ~~~~~~~~~~~~~~~ ~~~~~~~~ ~~~~~ autant, sont ainsi ~~~~~~~~ ~~ ~~~ ~~~~~~~~~~. ~~~~~~ ~~’~~~~ ~~~~~ ~~~~ ~~~~~~~ ~~~ ~~~~~ ~~~ ~~~~~ ~~~~~~~~ ~~~ ~~~~~, ~~~ périssent avortées bien ~~~~~~ ~~~~~ ~~~~ ~~~~~~~~~~~~, ~~~~ ~~~~~~ ~~~ ~~~~ ~~~ ~~~~~ ~~~ ~~~~ ~~~~~~~~~ horrifiés.\nLa ~~~~~~~~ ~~~~ ~~~ divinité de la ~~~~~~~~~~, ~~~~~ ~~’~~~~ ~~~~ ~~~~~~~~~ ~~~~~~, ~~~~~ ~~~~~~ ~~~~~ ~~~~~~ ~~~~~~~ ~~~~ ~~~ ~~~~~~~~ ~~~ ~~~~~~~ ~~~~ l’ont précédée sur ~~~~ ~~~~~~~. ~~’~~~ ~~~ ~~~~~~~~~ ~~’~~~~~~~~~ ~~~’~~~ ~~’~~ ~~~~ ~~~~ ~~~ ~~~~~~~~~~ vraies, ~~~ ~~~~~~~~~~ ~~~~~~~~~~~, ~~~ divinités préalables à ~~~ ~~~~ ~~~ ~~~~~~, ~~~~~~ ~~~~ ~~~~~~~~~~~ ~~~ ~~~~~~~ ~~~ ~~~~~~~ ~~~~ ~~~~ ~~~~~~~~~~ ~~~~~~~~~~ ~~’~~~~~~~~~~ ~~~~ la Terre (je ~~~ ~~~~~ ~~~~ ~~~~ ~~~~, croissant, ~~~ ~~~~~~~ ~~~ ~~~~~ ~~~~~~~), ~~~ ~~’~~ ~~~~~~~ ~~~~~~~ ~~~ ~~~~ des divinités serves, ~~’~~~~-~~-~~~~~ ~~~~~~~ ~~~~ ~~~~ ~~~~~~~ ~~~~~~ ~~~~~~ ~~~~~~~~~, ~~~~~~ ~~~~~~~~~~~ ~~~ ~~~~~~ ~~~~~~~~~~ ~~~, ~~~~ ~~~~~, ~~~~ certains d’entre eux ~~~~~~ ~~~~~~ ~~~~~~ ~~~~~~~~~ ~~~~~ ~~~~~~~~~~ ~~~ ~~~~~~~~ ~~~ ~~~~~ ~~~~~~~~ ~~~~ ~~~~~~ ~~~~~ ~~~~~~~~ ~~~ ~~~~~ tyrannie. En créant ~~~~~ ~~ ~~~~ ~~~~~~, ~~’~~~~~~ ~~~ ~~ ~~~~~~~~ ~~~~~ ~~~~~~~~~~ ~~~~~~~~~~ ~~’~~~~~~~~~~~~~, ~~~~~~ ~~~’~~~ ~~~~ ~~~~~ ~~~~~~~~ ; et surtout ~~~~~ ~~~~~~ ~~~ ~~~~~~~ ~~~~~~~~, ~~~~-~~~~~ ~~~~ ~~~ ~~~~~~~~, ~~~ ~~~~~~~~~, ~~~ ~~~~~~~~~~~~, ~~’~~~~~~~~~~ ~~~ ~~~ ~~~~~~~~~ d’interdire conformes à ~~~~ ~~~~~~~~ “~~~~~~~~” ~~~ ~~ ~~~~ ~~~~~~~~~ ~~~~~~~~~~~~~, ~~~~ ~~~~~ ~~~ ~~~~~ ~~~~ ~~~~~~~~~~ ~~~~~~~~~~~~~~.


Buhez ar Zent. pages 709, 710. Encyclopédie Marikavel.\npages 709, 710\nPevarzekvet devez a viz Here\nPab ha Merzer (217-222)\nKallist a oa eur sklavour en penn kentan e amzer; o vezan ma oa eur spered kaer a zen, Karpophorus, e vestr, hen lakas da ren eur bank en e hano, mes n'hallas ket en em denn kaer er vicher-ze. Ar Judevien, o kredi e oa en hent ha golo d'eze, hen diskuilhas evel kristen da Fuscianus, prefed Rom (188), a gondaonas anezan da vont da labourat da vengleuziou ar Sardaign.\nDaou pe dri bla so e oa eno, pa deuas Marcia, eur baganez koulskoude, da c'houlenn digant he fried, an impalaer Kommod, frankiz ar gristenien a oa bet kondaonet da vont da labourat d'ar Sardaign. En doare-ze e c'hallas Kallist dizrei d'e vro. Pa bignas Zephirin war Gador sant Per (199), e welas dioustu pegen talvoudek e vije d'ezan eur c'hristen speredek ha kalonek evel Kallist, ha gant asant ar bobl, e roas d'ezan an urziou sakr. Hanvet e oe raktal da avieler-bras, ha karget da ren ar veleien ha da c'houarn ar « vered ».\nAr «vered-ze » eo an tamm leve kentan he deus bet an Iliz war he hano; roët e oe d'ezi gant familh vras ar Sesilianed; enni e oe sebeliet korf ar verzerez Sesilia ha re ar pabed, epad meur a gant vla.\nKallist a oe an hanterour etre an Iliz hag ar Gouarnamant; dont a reas a benn da lakat ar Gouarnamant da anaout ar gwir he devoa an Iliz, evel sosiete, da vezan perc'hen ha da zifenn he feadra dirak al lez-varniou. Lakat a reas ober labouriou bras ha kaer war-dro ar « vered dindan douar ». Ouspen ar vins ledan hag a-wel d'an holl a zo da ziskenn enni, e lakas ober eur vins kuz, d'ar gristenien da c'hallout mont ha dont, pa zigouezje d'ar baganed 'n em zevel en o eneb.\nDa varo Zephyrin (217), e oe hanvet da gemer e garg; chom a reas pemp bla war Gador sant Per; en e amzer a kredas ar gristenien sevel o ilizou kentan dindan heol binniget an Otrou Doue. Ar baganed, eun devez, a 'n em gemeras outan, ha goude bezan e stlapet en eur puns, e lazjont anezan eno a dôliou mein (222).\nAn Iliz a chome galloudus war e lerc'h, gant he beleien niverus hag he doktored vras; harpet gant ar familhou kentan ha pinvidikan a oa en Rom, e wele, gant dudi, an dud dister hag an dud paour o 'n em vodan endro d'ezi, hag o c'houlenn diganti sec'han o daerou ha harpan o zempladurez.\nAn Iliz a c'hall bezan perc'hen\nAn ezommou a grou ar gwiriou. An Iliz he deus gwir da gaout danve, evit an digare mat m'he deus ezom danve.\nBezan he deus he relijion da gas endro; ezom he deus tïe evit bodan he c'hristenien, ôteriou, listri sakr, gwiskamanchou-oferen, kleier, goulou, ezans; an treo-ze holl ne vezont ket kavet evit netra.\nBezan he deus he beleien, hag o vezan n'eo ket êle int, e renk o bevan, o gwiskan, o lojan, pleal gante pa vezont klanv ha pa vezon t koz.\nAn Iliz he deus gwir da gaout danve, evit an digare mat m'he deus ezom danve, evel m'en deus ar paour gwir da gaout bara, evit an digare mat m'en deus ezom da vevan.\nKemer madou au Iliz heb he asant a zo eul laeronsi euzus a denn malloz an Otrou Doue war gement hini hen gra, liag a zigor an nor da bep dislealded. Ma kav d'ar vourc'hizien a zo en penn ar Gouarnamant eo mat laerez madou ar veleien, arabad d'eze, kennebeut, kaout fall gwelet ar beorien o klask diframman digante ive o re o-unian. Red eo e c'hallfe pep-hini bezan perc'hen d'e beadra; anez ze, ar bed n'hall ket chom ep e zav.


Maria Bochkareva hag Emmeline Pankhurst e 1918\nMaria Leontievna Bochkareva (Rusianeg: Мари́я Лео́нтьевна Бочкарёва; Maria Leontievna Bochkaryova) ganet Maria Leontievna Frolkova ha lesanvet Yashka e 1889 e proviñs Novgorod hag aet da Anaon d'ar 16 a viz Mae 1920 a oa ur soudardez rusian a stourmas e-pad ar C'hentañ Brezel-bed. He a voe mammenn da stummadur Batailhon Maouezed ar Marv, un aozadur milourel digoret d'ar merc'hed nemetken.\nMaria Frolkova a voe ganet en ur familh labourerien douar e proviñs Novgorod e 1889. Kuitaet he devoa ar ger d'an oad a 15 vloaz evit dimeziñ gant Afanasy Bochkarev goude-se e yaent da vevañ e Tomsk, e Siberia eno e voent ouvrierien. Eno e krogas ar gwaz da skeiñ warni, Bochkareva a guitaas anezhañ hag he labour. Kavet he devoa ul labour all evel matezh, ne ouie ket siwazh dezhi e oa he implijer un houlier perc'henn war ur Fouzhlec'h. Rediet e voe Maria da labourat el lec'h.\nFiñvet e voe ha kaset d'ur fouzlec'h e Sretensk, eno Maria a gavas un amourous, ur yuzev anvet Yakov (pe Yankel) Buk.\nAr soudardez[kemmañ | kemmañ ar vammenn]\nKroget eo he hent soudardez en ur emezeliñ e lu an Tsar, gant harp ur c'homandant lec'hel a gave ar mennozh farsus e voe kavet an tu ganti da gaout un aotre ofisiel gant an Tsar Nikolaz II da emezeliñ el lu en desped da vezañ ur vaouez. Rediet e voe dezhi talañ ouzh ar goap, an tagadennoù reizhel a-berzh ar soudarded all. Gounez a raio doujañs pa grogo da gemer perzh en emgannoù drastus. Hervez he skrid-buhez, kemeret he devoa perzh e div dagadenn. He rejimant a glaske tizhout an nerzhioù alaman met a voe riset dre obererezh ar vindrailherezioù. E-pad an div emgann e toullgofas da varv un alaman gant ur gleze-fuzuilh. Stanket en No man's land e-pad eurvezhioù dindan tennoù lies an Alamanted he zeas memestra da adpakañ kamaraded dezhi gloazet evit o adkas er fozioù difenn rusian. Hervez e skrid-buhez he dije savetaet kantadoù a soudarded ar pezh a seblant douetus. Pezh a zo istorel ez eo e voe gloazet don ha tennet diouzh an talbenn evit pareañ. Goulenn a raio distreiñ d'an talbenn goude-se gant he gamaraded a zegemeras anezhi en-dro gant laouenidigezh.\nBanniel Batailhon ar Marv Bochkareva\nGoude Reveulzi C'hwevrer 1917 , Alexander Kerensky maodiern ar brezel er gouarnamant da c'hortoz a aotreas anezhi da sevel ur batailhon maouezed nemetken anvet Batailhon Maouezed ar Marv savet gant kantadoù a maouezed. Adal ar mare-se ez eo diaesoc'h gouzout sklaer petra a erruas dre ma oa un objed politikel anat ar batailhon maouezed, kement evit ar re a-du gant ar Bolcheviked evit ar re a-enep. Ouzhpenn da-se dre ma oa maouezed e-kreizh ar jeu e voe ur sell diseblant gant an istorourien pe enebet.\nMaria Bochkareva a voe kamaladez bras gant Emmeline Pankhurst a lesanve anezhi "The greatest woman of the century".\nEmmeline Pankhurst gant Maria Bochkareva. A-dreñv Batailhon ar marv, un unvez soudardezed nemetken.\nAdtapet diwar « https://br.wikipedia.org/w/index.php?title=Maria_Bochkareva&oldid=1852109 »\nSoudarded ar Brezel-bed kentañ


Pajenn:Dizanv - Testamant Nevez Hon Aotrou hag Hor Zalver Jesus-Christ.djvu/176 - Wikimammenn\nPajenn:Dizanv - Testamant Nevez Hon Aotrou hag Hor Zalver Jesus-Christ.djvu/176\nlaoskin anezhan. (23) Mes int a zalc’he muioc’h-mui da c’houlen, en eur grial var bouez ho fen ma vije crucifiet ; hag ho c’hri-fors hag hini prinsed ar veleien a greske bepred. (24) Neuze Pilat a c’hourc’hemenaz ma vije great ar pez a c’houlennent. (25) Hag e laoskaz ganthe an hini a oa bet lakeat er prizon evit eur revolt hag evit eur muntr, pa her goulennent ; hag e laoskaz Jesus en ho bolontez.\n(26) Ha pa oant ouz hen kas ganthe, e kemerjont eun den euz a Zyren, hanvet Simon, pehini a oa o tond divar ar meaz, hag e lekejont ar groaz varnezhan, evit he dougen var lerc’h Jesus.\n(27) Hag eur foul vraz a bobl hag a c’hragez a iea var he lerc’h, hag a skoe var boull ho c’halon hag a hirvoude divar he ben. (28) Mes Jesus o tistrei outhe, a lavaraz : Merc’hed Jerusalem, na welit ket varnoun-me, mes gwelit varnoc’h hoc’h-unan ha var ho pugale ; (29) rag dond a rai an deiziou ma vezo lavaret : Eürus ar gragez difrouez, ar c’hovou n’ho deuz ket douget, hag ar bronou n’ho deuz ket roet da zena ! (30) Neuze en em lakaint da lavaret d’ar meneziou : Kwezit varnomp, ha d’an tossennou : Goloit ac’hanomp. (31) Rag mar greont kement-se d’ar c’hoat glaz, petra a raint-hi d’ar c’hoat sec’h ?\n(32) Digas a rent ive ganthe daou dorfetour all, evit ho lakaad d’ar maro assambles ganthan.\n(33) Ha pa oent erruet el leac’h hanvet Calvar (pen-maro), e crucifijont anezhan eno, hag an dorfetourien, unan a-zeo, hag egile a-gleiz. (34) Mes Jesus a lavare : Va Zad, pardon dezhe, rag na ouzont ket petra a reont.\nNeuze, e lodenjont he zillad, hag e tenjont d’ar zort varnezhe.\n(35) Ar bobl a choume eno hag a zelle. Hag ar chefou a rea goab assambles gant ar bobl, en eur lavaret : Saveteet hen deuz ar re all, ra en em zavetao eta he-unan, mar d’eo ar C’hrist, an hini choazet gant Doue. (36) Ar zoudarded ive, o tostaad evit kinnig dezhan gwin-egr, a rea goab anezhan, hag a lavare : (37) Mar d’oud roue ar Judevien, en em zaveta da-unan.\n(38) Ha bez’ e oa ive a-uz d’he ben ar c’homzou-man scrivet en gregach, en latin hag en hebrach : He-man eo Roue ar JUDEVIEN.\n(39) Unan euz an dorfetourien a oa crucifiet a insulte anezhan ive, en eur lavaret :\nAdtapet diwar « https://br.wikisource.org/w/index.php?title=Pajenn:Dizanv_-_Testamant_Nevez_Hon_Aotrou_hag_Hor_Zalver_Jesus-Christ.djvu/176&oldid=125274 »


Ur silabenneg eo ar skritur tsalagiek bet ijinet ha diorroet gant George Guess (Sequoyah), tsalagiad anezhañ, e 1819 evit skrivañ ar tsalagieg (pe tcherokeeg), ur yezh irokwoyek komzet e Norzh Karolina hag Oklahoma.\nWar gresk ez eas an niver a dud a deskas ober gant ar silabenneg a-hed an XIXvet kantved hag e 1830, 90% eus an dud a ouie lenn ha skrivañ ar o yezh a-drugarez d'ar silabenneg-se.\nStrivet re vez hiziv da resteurel ar skritur hag ivez da vountañ war tsalagiz da addeskiñ o yezh hag a zo bet o vont war washaat a-hed an XXvet kantved.\nEr silabenneg pep lizherenn a ra dave d'ur silabenn. Ur silabenneg rik eo homañ rak n'emañ ket heñvelstumm al lizherennoù heñnvelson o kregiñ gant an hevelep vogalenn. Lizherennoù o a zo gwall heñvel ouzh al lizherennoù latin, met distaget e vezont en ur mod all. (Notenn En treuzskrivadur e vez implijet al lizherenn "v" evit ober dave d'ur vogalenn greiz dre fri).\nOmniglot. Lec'hienn dispar diwar-benn an doareoù-skrivañ (e saozneg) Pellgargañ [lizherennoù evit mann evit gallout gwelet ar silabenneg vaieg war skramm hoc'h urzhiataer Lizherennoù all\nAdtapet diwar « https://br.wikipedia.org/w/index.php?title=Skritur_tsalagiek&oldid=1902311 »\nDernière modification le 10 Mae 2021, à 20:04\nKemmoù diwezhañ degaset d'ar bajenn-mañ d'an 10 Mae 2021, da 20:04.


Abadennoù skingomz war ar c’hoariva - C’hoariva\nDegemer al lec’hienn > Kreizenn dafar > Da welout ha da glevout... > Traoù da glevout > Abadennoù skingomz war ar c’hoariva\nAbadennoù skingomz war ar c’hoariva\nAn abadennoù radio a gemer perzh er vuhez hag er memor ar c’hoariva e brezhoneg.\nAmañ e vo kavet abadennoù radio war ar strolladoù, war bezhioù-c’hoari zo pe gomedianed, war ar c’hoariva e brezhoneg dre vras.\nAr Basion vras - La passion celtique\nLun 30 a viz Mezheven 2014\nUn abadenn kaset da benn gant Kristian ar Bras deus RCF Radio an Aodoù diwar benn pezh-c’hoari Ar Vro Bagan «Ar basion Vras» ha skignet d’ar 16/04/2012.\nAr vugale er pezh-c’hoari Armorica Breizh gant strollad Ar Vro Bagan\nYaou 28 a viz Du 2013\nAbadenn skignet d’ar 26 a viz Even 2012 war radio An Aodoù (Buhez - kaset da benn gant Kristian Braz). Bet eo Kristian Bras o welout bugale Plougerne o pleustriñ evit Armorica Breizh, abadenn tan ha kurun strollad Ar Vro Bagan. Gant Goulc’han Kervella ha Nikol Ar Vourc’h.\nAbadenn skignet d’ar 15 a viz Mae 2012 war radio An Arvor (Buhez - kaset da benn gant Kristian Braz). Bob Simon ha Yann-Edern Jourdan a gont deomp o micher komedian. Klevet eo ivez tammoù deus o fezh war ar stern d’ar c’houlz-se : Alanig al Louarn.\nMari-Elen Morvan (Strollad Kallag) hag ar c’hoariva\nAbadenn skignet d’ar 27 a viz Meurzh 2012 war radio An Aodoù (Buhez - kaset da benn gant Kristian Braz). Mari-Elen Morvan komedianez strollad Kallag a gont deomp he entan evit ar c’hoariva.\nPezh-c’hoari Kroaz-hent gant skolajidi Diwan Kemper\nAbadenn skignet e miz Ebrel 2003 war radio Kerne. Da geñver ar gouel "Kornog-norzh-kornog c’hoarivaoù ar bedoù keltiek" e oa kinniget e c’hoariva Kerne gant skolajidi Diwan Kemper ur pezh-c’hoari, "Kroaz-hent", renet gant Nolwenn Korbell. Reportaj e-pad ar bleustradeg veur gant Skolajidi Diwan Kemper ha Fanny Chauffin, ouzh mikro Laëtitia Fitamant. Selaou un tamm deus an abadenn war an Tour Tan.\nC’hoariva evit ar vugale gant strollad Ar Vro Bagan\nYaou 14 a viz Du 2013\nAbadenn skignet d’an 22 a viz C’hwevrer 2012 war radio Arvorig FM. C’hwezek bugel etre 6 ha 12 vloaz o deus kemeret perzh en ur staj c’hoariva e-kerzh o vakañsoù. Kinniget e vez ar staj, bep mintin, gant strollad Ar Vro Bagan e Plougerne. Ur staj e brezhoneg kaset da benn gant Goulc’han Kervella, rener ar stal ha komedian a-vicher. Displeget ’neus da Erwan Blanchard peseurt palioù a glasker tizhout ’kerzh ur sizhunvezh giz-se. Evit selaou an abadenn war lire suite\nAtersadenn Celine Soun eus ar strollad La Obra\nAbadenn skignet e miz Meurzh 2006 war radio Arvorig FM. Atersadenn Celine Soun eus ar strollad La Obra. Komz a ra eus he micher stummerez war ar c’hoariva da vare ar strollad tud yaouank An Alouberion ouzh mikro Gael Morin. Da selaou war lec’hienn an Tour Tan.\nCeline Soun a gont istor la Obra\nAbadenn skignet d’an 28 a viz Kerzu 2012 war radio Kerne. Céline Soun o komz diwar-benn La Obra, strollad c’hoariva e brezhoneg hag e spagnoleg. Kontet eo petra eo La Obra, petra zo bet graet gant ar strollad hag o raktresoù. Da selaou war RadioBreizh.net.\nPezh-c’hoari Boued Touseg gant strollad Plougin\nAbadenn skignet e miz Ebrel 2002 war radio Arvorig. Reun Treger eus strollad Plougin a ginnig ar strollad hag ar pezh-c’hoari Boued Touseg diwar Le festin des gueux skrivet gant Jean Failler. Aterset eo gant Roger Lavanant. Da selaou war an Tour Tan.\nPezh-c’hoari Kig ha Faltazi gant strollad Barzhanoff\nAbadenn skignet e miz Du 2005 war radio Kerne. Da geñver Gouel Bro Douarnenez e oa bet pedet ar strollad c’hoariva Barzhanoff , ur gompagnunezh eus Roazhon leun a youl hag o deus skrivet ha leurennet "Kig & Faltazi". Bac’het eo an implijidi un dibenn-sizhun-pad er burev. Ur mod da ziskouez an doare ma c’hoari ar gwask war an dud. Evit klevout Meriadeg, Olier, Christine, Gwilherm, Marie-Thérèse aterset gant Solenn Georgeault : lec’hienn an Tour lire suite\nStrollad Plon’8 o pleustriñ\nMerc’her 13 a viz Du 2013\nAbadenn skignet e miz Mae 2010 war radio Kerne. Adkavit tud strollad Plon’8 o pleustriñ ouzh mikro Dorig ar C’hras. Evit selaou an abadenn war an Tour Tan.\nPezh-c’hoari Romeo ha Julieta gant strollad Plon’8\nAbadenn skignet e miz Gouere 2009 war radio Kerne. Aktourien divyezhek ar strollad c’hoariva Plon’8 a ginnig deomp o labour war ar pezh-c’hoari "Romeo ha Julieta". Ur sell fentus war oberenn Shakespeare. Da selaou war lec’hienn an Tour Tan.\nFestival Teatr brezhonek 2012\nAbadenn skignet d’an 23 a viz Here 2013 war radio An Aodoù (Buhez - kaset da benn gant Kristian Braz). Un abadenn evit kinnig trede Festival Teatr Brezhonek (2-21 a viz Here 2012).\nSul gant strollad Plon’8 ha Brezel al Lastez gant strollad C’hoari las\nAbadenn skignet d’an 13 a viz Du 2012 war radio An Aodoù (Buhez - kaset da benn gant Kristian Braz). Aterset eo bet komedianed ar strolladoù Plon’8 (eus bro Gerne) ha C’hoari las (eus bro Dreger) war o fezh-c’hoari "Sul" ha "Brezel al Lastez", c’hoariet da geñver an trede Festival Brezhonek aozet gant C’hoariva.\nAr pezh-c’hoari Frankiz gant Strollad ar Vro Bagan\nAbadenn skignet d’an 12 a viz c’hwevrer 2013 war radio An Aodoù (Buhez - kaset da benn gant Kristian Braz). Un abadenn war ar pezh-c’hoari Frankiz gant tammoù eus ar pezh ha testeni Tangi Merrien komedian.\nAr pezh-c’hoari N’eo ket ar memes galleg gant strollad Gwineventer\nAbadenn skignet d’an 19 a viz Meurzh war radio An Aodoù (Buhez - kaset da benn gant Kristian Braz). Célestin Maguer ha Claude Léon eus strollad Gwineventer zo o lârout un tamm hiroc’h war ar pezh-c’hoari «N’eo ket ar memes galleg».\nAr pezh-c’hoari Bleunioù Gouez gant strollad La Obra\nMeurzh 12 a viz Du 2013\nAbadenn skignet d’an 31 a viz Eost 2013 war radio Kerne. Strollad La Obra o pleustriñ war ar pezh-c’hoari Bleunioù gouez. Gant komedianed La Obra ouzh mikro Morgane Bramoullé. Selaou an abadenn war Breizh Net.\nAr strollad Rebeldia ha La Obra hag ar raktres "Ixcan creativo"\nSul 10 a viz Du 2013\nAbadenn skignet d’ar c’hentañ a viz Kerzu 2009. Aterset eo ar strollad c’hoariva "Rebeldia" a zo e bal dezhañ krouiñ ul liamm gant tud yaouank ar greizenn "Ixcan creativo, Playa Grande, Guatemala". An eskemm-se a zo bet kensavet gant ar strollad "La Obra" hag en deus kenlabouret gant C’hoariva evit dougen ar raktres "Ixcan creativo". Evit selaou an abadenn kaset da-benn gant Andrea Le Gal ha Merwyn war RadioBreizh.net.


Batalha (Portugal) - Wikipedia\nUr pennad Batalha zo ivez.\nSede pelec'h emañ Batalha\nBatalha zo ur gumun eus Portugal e Distrig Leiria , ha 15 000 den enni. En-dro dezhi emañ kumunioù Leiria (en hanternoz hag er gwalarn), Ourém (er reter), Alcanena er gevred) ha Porto de Mós er gevred.\nParrezioù[kemmañ | kemmañ ar vammenn]\nPeder farrez (freguesia, en portugaleg) zo e Batalha\nKrouet e voe ar gêriadenn gant ar roue João Iañ, pa lakaas sevel Manati Santa Maria da Vitória (Gwerc'hez an Trec'h), d'he zrugarekaet goude m'he devije sikouret ar roue en emgann Aljubarrota (14 a viz Eost 1385).\nAdtapet diwar « https://br.wikipedia.org/w/index.php?title=Batalha_(Portugal)&oldid=1960575 »\nKemmoù diwezhañ degaset d'ar bajenn-mañ d'an 17 C'hwe 2022, da 07:04.


Hent al lin | Destination Coeur de Bretagne - Kalon Breizh\nHome / Ar pep pouezusañ / Hent al lin\nHent al lin\nWar hent al lin e Kalon Breizh ez eus daou lec’h ma vo diskuliet deoc’h istor sebezus treuzfurmadur al lin e lienoù hollgaer anvet « Les Bretagnes ».\nEus ar 17vet d’an 19vet kantved e veze ezporzhiet al lienoù lin pompus-se dre Sant-Malou war-du Cadiz. Ac’hano e vezent kaset da drevadennoù spagnol Amerika ar Su, o leuskel war o hent gwir beadraoù !\nTi al Lienoù e Sant-Teliav\nEmañ Ti al Lienoù e demeurañs kozh ur marc’hadour eus 1715. Eno e vo diskouezet deoc’h ar vleuniennig c’hlas-se hag istor entanus ur wienn naturel eo bet troet buhez an holl dud ganti. Abadennoù, kinnigoù klewelet, troiadoù dizoleiñ, c’hoarioù klask ar roudenn evit ar vugale…a roio tu deoc’h anavezout pep tra diwar-benn istor ar wiaderien hag ar varc’hadourien lienoù eus Breizh.\nUn draig ouzhpenn, gortozet oc’h en ur stal 100 % lin a ginnig deoc’h greun, dilhad, gwezeladoù, levrioù…\nTi al Lienoù\nBourc’h – 22460 Sant-Teliav\nPgz : 02.96.56.38.26\n- Postel : routedulin@wanadoo.fr\n- Lec'hienn Internet : www.laroutedulin.com\nStal-labour ar gwiadiñ en Uzel\nSavet eo bet mirdi ha stal-labour ar gwiadiñ er « Murettes », ti kozh marc’hadourien lienoù ha gwiaderien. Er mirdi-se eo adsavet memor un azginivelezh bet roet lañs dezhi e dibenn an 19vet kantved lerc’h-ouzh-lerc’h gant tri mestr-gwiader eus Uzel.\nAr stal-labour Léauté-Planeix (1872-1996) he doa roet bod d' ar stal-wiaderezh kentañ gant gwiaderien o deus gouiet neveziñ evit talañ ouzh kevezerezh ar greanterezh. Arzourien e-leizh, evel Jeanne Malivel, oberiant e-barzh luskad « Ar Seiz Breur », o doa kemeret perzh e krouidigezhioù arzel.\nE stal-labour ar gwiadiñ e vez kinniget daou stern gwiader : unan klasel hag unan « Jacquard », nevezus-mik d’ar mare-se e Breizh.\nA-benn klokaat ho kweladenn e c’helloc’h sellet ouzh meur a film, ober un droiad dizoleiñ ha bamañ ouzh diskouezadegoù liesseurt.\nBourc’h - 22460 UZEL\nPgz : 02.96.28.85.81


Skol Diwan An Alre : lakaat ar c’hrouadur da vout divyezhek\nAdal ar skol-vamm, klas ar re vihan, betek dibenn ar c’hentañ derez, klas 5, e vez degemeret ho krouadur e skol Diwan An Alre. Get servijoù Ti-Kêr An Alre e vez meret an diwallerezh hag ar gantinenn, lec’hiet o daou just e-tal ar skol. Ur skol gevredigezhel, lik, digoust ha digor d’an holl eo ar skol. Kevrataet get an Deskadureh-Stad eo ivez.\n74 krouadur a Bro An Alre a vez degemeret er skol ar blez-mañ. En pevar c’hlas lieslive eo skoliataet ar vugale. Adal 2 vlez e vezont degemeret, brezhonegerion pe pas. A-drugarez d’ar soubidigezh e ya ar vugale àr-raok tamm-ha-tamm get hent an divyezhegezh gwirion. En div yezh, brezhoneg ha galleg, e vestronia bugale ar c’hlas 5 razh ar barregezhioù o deus da dapet e dibenn ar c’helc’hiad 3. Kement-se a vez diskouezet splann get disoc’hoù testoù an Deskadurezh-Stad bep blez.\nGet an Deskadurezh-Stad e vez ensellet kelenerion ar skol, él razh kelenerion ar skolioù publik ha prevez. Programoù Ministrerezh an Deskadurezh-Stad a vez lakaet e pleustr er skol.\nGet 40 vlezad skiant-prenet àr ar soubidigezh o deus ar skolioù Diwan, skoliataet gete muioc’h evit 4 200 krouadur adal ar skol-vamm betek ar vachelouriezh, kadarnaet efedusted o hentenn hiriv an deiz. Oc’hpenn kement-se eo daet àr-wel penaos eo dre soubidigezh e ta ar vugale da vestroniiñ gwelloc’h ar Brezhoneg ha yezhoù arall. Ne vez ket mui treuzkaset ar Brezhoneg dre ar familh kement-se bremañ. Ar skol an hini eo he deus kemeret he flas hag eo daet da vout ar lec’h pouezusañ da lakaat ar Brezhoneg da chom yezh an daremprediñ, ar vuhez hag an deskiñ.\nDoc’h ho kortoz emañ ar skipailh skolaerion.\nDait e darempred genomp : 02 97 24 23 53 – skolanalre(at)gmail.com


Fest Ti ar Vro - Ti ar Vro Bro Gwened\nDegemer » Fest Ti ar Vro\nFest Ti ar Vro !\nLidet e vez sevenadur Breizh e korn-bro Gwened ‘padFest Ti ar Vro\nUn devezh hag un nozvezh a fest eo, aozet aozet gant ar c’hevredigezhioù a zo ezel eus Ti ar Vro. Un devezh hag ul lec’h eo ma c’hell kejañ eno remziadoù ha revioù, ma c’hell eskemm doareoù disheñvel a ya d’ober sevenadur Breizh.\n"He fal a zo bodañ ar re a ya d’ober sevenadur Breizh e Bro Gwened, ha reiñ tu d’an arvesterien da zizoloiñ pinvidigezh ha liesseurted sevenadur Breizh e Bro Gwened. "\nAn darvoud a zo dalc’het e-barzh ha tro-dro d’ar savadur gouestlet da Ti ar Vro, e kreiz kêr Gwened. Digoust eo ha digor d’an holl. Abadennoù niverus a zo kinniget : fest-noz, kontadennoù, diskouezadegoù, c’hoarioù, kaozeadennoù ha kinnigadennoù, atalieroù a bep seurt …\nFest Ti ar Vro a vez aozet e-doug Gouel Breizh.\nAbadennoù niverus a vez kinniget e-pad ar vizvezh-se : lazioù-kanañ, festoù nooz, kontadennoù, diskouezadegoù, c’hoarioù, kaozeadennoù ha kinnigadennoù, atalieroù a bep seurt … Lec’hioù evit debriñ a zo ivez evit degemer an dud o tremen, a c’hellfe bezañ dedennet gant an aergelc’h hag o defe c’hoant pourmen eno\nEskemmoù a zo etaa-hed an deiz etre tud o tont eus pep lec’h, war o ouiziegezhioù, o istor hag o drantiz.\nAl lec’h ma oa graet krampouezh a zo bet oberiant tre e-pad ar ouel. Gant tud a youl vat, a heul da heul, plijet da vezañ a-gevret, eo bet kendalc’het d’ober ha da servij, evit plijadur brasañ an dud lipous.\nKregiñ a raio Fest Ti ar Vro 2021 a-benn\nAr 25 a viz mae 2019 eo bet aozet Fest Ti ar Vro evit ar wech gentañ. Kalz a dud a zo bet eno a-hed an deiz, betek ma ve klozet gant ur Fest Noz. Un darn vat anezho o deus dizoloet spered ar rann a zo en dañs hag er sonerezh vreizhat. Mesk dañserien ampart gant re a oa o kregiñ gant an dañs o deus roet un dañvañ eus ar pezh a zo da vezañ gwarezet er Festoù Noz. Evit an holl eo bet seurt deiz ur varead drantiz, da c’hortoz ar wech a zeu.\nAn abadenn gentañ-se, en ul lec’h staliet e-kreiz Gwened, en deus roet tu da ziskouez arzourien hag artizaned sevenadur Breizh.\nPlijet eo bet an dud gant liesseurted ar standoù, ha, sur a-walc’h, e vo red ivez ar wech a zeu ma vo aozet an abadenn.\nGant Radio Bro Gwened, a skignas an badenn a-hed an deiz, eo bet roet menegoù niverus d’ar re a oa o selaou. Ar c’hevredigezhioù war al lec’h a zo bet talvoudekaet abalamour da galite ar pezh o deus kinniget, ha d’o c’hoant da genderc’hel da bourchas o ouiziegezh.\nFestoù Ti ar Vro o tont\nLAn eil abadenn a oa sañset bezañ dalc’het an 23 a viz mae 2020. Nullet eo bet siwazh an devezh, e-giz tout an abadennoù all, abalamour d’ar “Covid 19 ». Chom a ra bev koulskoude ar mennoz hag ar c’hoant. Adlañset e vo gant un deiziad nevez pa vo tu.\nEvit an emgav da zont, ez eo bet diskleriet dija gant perzhidi o doa c’hoant bezañ eno ha kemer perzh. Un doare eo evito da ziskouez pezh a grouont d’ar re a ra war dro sevenadur Breizh, ha kement d’ar re he zizolo.\n"An diskouezadenn en ul lec’h digor d’an holl, a zo ur splet asur evit ma ve skignet kemennoù. Dedennet eo an dud gant seurt abadenn. Brav e vo sur a-walc’h amzer da zont Fest Ti ar Vro."\nFest ti ar vro e skeudennoù\nGwelet an holl boltriji\nTostaad a ra Fest Ti ar Vro ! Embarzhit ar skipailh !\nArabat kaout aon da zont da sikour ac’hanomp evit profitañ da vat eus Fest Ti ar Vro!\nDont da vezañ a-youl vat !\nA drugarez d'hor c'hevelerien e vez aozet Fest Ti ar Vro


Diforc'hioù etre adstummoù "Bateri" - Wikipedia\nDiforc'hioù etre adstummoù "Bateri"\nStumm eus an 2 Ebr 2010 da 02:52\n38 okted ouzhpennet , 10 vloaz zo\nRobot kemmet: be-x-old:Ударная ўстаноўка; Kemm dister\nStumm eus an 20 Meu 2010 da 19:24 (kemmañ)\nPLOG (kaozeal | degasadennoù)\nD (kendalc'het gant ar reizhañ)\nStumm eus an 2 Ebr 2010 da 02:52 (kemmañ) (dizober)\nD (Robot kemmet: be-x-old:Ударная ўстаноўка; Kemm dister)\nAr '''bateri''' a zo ur reizhad [[taboulin]]où [[toserezh]] implijet kalz er strolladoù [[rock]].\nServij a ra dreist holl da verkiñ ar lusk.\n[[Skeudenn:Stopa.jpg|thumb|Troadikell ur gourzaboulin]]\nAn [[taboulin]]où a zo aozet get ur strolladur a fustoù(pe tom-où)hag simbalennoù. An [[taboulin]] a vez implijet get mab-den a-c'houde ar ragistor. Ijinet eo bet an [[taboulin]]où kentañ en 20vet kantvet, aozet e oa d'ar mare-se get un [[taboulin]] sklaer, ur gourzaboulin hag simbalennoù, kavet a veze dreist holl er laz-senoù soudardel. Liammet-tre eo an [[taboulin]]où a vremañ get an jazz (1900-1940), kaset en deus araokadennoù evit simplad ar c'hoari da skouer ar charleston (pe "hi-hat" e saozneg) ijinet get Vic Berton hag Kaiser Marshall e 1920 hag an droadikell evit ar gourzaboulin evel-se a oa tu d'an taboulinour c'hoari get meur a lodenn an [[taboulin]]où er memes koulz. Araokadennoù arall a zo daet get an emsavioù sonerezhel evel ar [[rock]]'n roll, daet eo dreist holl àr well ar "set" ar pezh a dalv e vez disheñvel pep taboulin hervez c'hoantoù an tabouliner.\n== Aozadur an taboulinoù ==\n[[Skeudenn:Drumkit.jpg|thumb|right|250px|Un aozadur taboulinoù simpl]]\nAozet eo ar bateri get meur a lodenn kemmus. Aozet eo alies get tri tom : un tom uhel (12"), unan etre (13") hag unan izel (16"), ur gouzaboulin hag ur charleston, ha simbalennoù : ur "ride" hag ur "crash".\n=== An danvezioù implijet evit taboulinoù ===\n* Ar fustoù :\nImplijet e vez evit ar fustoù get ur priz izel "limibois" evit an taboulinoù, mes ivez ur meskaj koad ha danvezioù plastek. Peurvuiañ e vez kenstrollet meur a kouchad koad eus ar memes orin pe get. Graet e vez ivez taboulinoù get plankennoù koad munut eus ar memes orin, peget an eil doc'h egile evel ar c'hongasoù. Kavet e vez ivez fustoù eus merkoù uhel tre tailhet doc'htu er c'hoad. El reson e cheñch ar son hervez ar c'hoad implijet (eflenn, tilh, dervenn...), tevder ar fustoù hag o treuzkiz. Ijinet eo bet ivez [[taboulin]]où get fustoù plastek (plexiglas) e 1970 get Remo. Pep merk a implij teknikoù disheñvel evit o [[taboulin]]où (da skouer get Pearl e vez mesket neud karbon get skav-gwrac'h).\nPeurliesan e kouevre, kavet e vez meur a seurt simbalenn da skouer ar charleston graet get daou simbalenn stok a stok (gellet a ra bout c'hoariet digor pe serret), ar "crash" get un treuzkiz etre 14" ha 20", ar "ride" etre 18" ha 24" pe ar "clash" ur simbalenn bihan get un treuzkiz eus 6" betek 12".\n== An taboulinoù tredan ==\nAn taboulinoù tredan a zo el ar re klev met e lec'h ar fustoù hag ar simbalennoù e vez padoù, e kroc'henn faos pe e plakenn kaoutchoug.[[Skeudenn:Simmons SDS5 Electric Drum.jpg|thumb|right|300px|Taboulinoù tredan Simmons SDS5]]\n=== Istor ===\nAn taboulinoù tredan a zo bet krouet e 1970. Deuet eo da vezañ brudet e 1980 a-drugarez d'ar merk Simmons. Hiriv an deiz e vez produet taboulinoù tredan get meur a merkoù.\n=== Mont en dro ===\nStaget eo pep pad doc'h un daspugner tredan liammet d'ur zichenn e lec'h ma teu er maez un notenn, a-drugarez d'un tokarn luget get un jack d'ar zichenn. Pep pad a ro ur son disheñvel hervez ar son choazet get an taboulinour.\n=== Un nebeut titouroù arall ===\nAn taboulinoù tredan a zo bet gwellaet ha mac'had-matoc'h e vezont bremañ. Perzhioù mat a zo gante :\n* Kemer a reont nebeutoc'h a plas\n* Tu zo izelaat pe brasaat kreñvder ar son ha memes cheñch ar sonioù.\n== Taboulinourien anavezet ==\n[[ast:Batería (instrumentu musical)]]\nAdtapet diwar « https://br.wikipedia.org/wiki/Dibar:MobileDiff/695649 »


Markiz Trede (An Uhel) - Wikimammenn\nMarkiz Trede (An Uhel)\nOberennoù damheñvel pe handelvoù all zo ivez, gwelout Markiz Trede.\nÉdouard Corfmat, 1868 (Levrenn I, p. 336-348)\n◄ Janedik ar Rouz (eil gwes) Markiz Trede Marivonnik ►\nUr werz a zo newez-savet ;\nUr werz a zo newez-savet,\nD’ur plac’hik iaouank ez e gret :\nD’ur plac’h iaouank bet anleuvet,\nWar hent Leon, ’vont d’ar Ieodet ;\nAnleuvet gant markiz Trede,\nEuz ann hent, war he inkane.\n’N aotro Trede a c’houlenne\nEuz ar plac’hik p’hi rankontre :\n— Plac’hik iaouank, d’in-me laret,\nPelec’h ez et pe ez oc’h bet ? —\n— D’ar pardon d’ar Ieodet ez ann,\n’Wit koves ha komunian ;\n’Wit koves ha komunian,\nGonit ar pardon, mar ghellan. —\n’N aotro Trede a lavaras,\nD’ar plac’h iaouank ’vel m’hi c’hlewas :\n— Wit d’ar pardon n’ez iefet ket,\nGanin da Drede a teufet :\nPlac’hik iaouank me ho tisko\nDa vont oc’h unan dre ’n hentjo ! —\n— Salv-ho-kraz aotro, iskuset,\nM’ unan dre ’n hentjo n’ez on ket ;\nM’ unan dre ’n hentjo n’ez on ket,\nD’eva dour feunteun ’ oann chomet ;\nD’eva dour feunteun ’ oann chomet,\nHa ma re a-rok a zo et. —\nAnn aotro Trede a lare\nNa d’he balefrinier neuze :\n— Didoles-te d’in war ma marc’h,\nA-c’hane ’ tiskouro hi gwalc’h ! —\n— Salv-ho-kraz, ma mestr, na rinn ket,\nGlac’hari ’r plac’h n’ c’houlennann ket ;\nN’ c’houllann glac’hari hi c’halon,\nUr plac’h fur eo, plac’h-a-feson ! —\n’N aotro Trede, ’vel ma klewas,\nDiwar he varc’h a ziskennas ;\nDiwar he varc’h eo diskennet,\nUr fasad d’he baotr ’n euz roët.\nUr fasad d’he baotr ’n euz roët,\nA-vriad er plac’h eo kroget ;\nA-vriad er plac’h eo kroget,\nWar gein he varc’h ’n euz hi laket.\nUr mouchouar gwenn ampezet\nWar hi geno hen euz laket,\n’Wit n’ vije ket anavezet\nGant ann dut o vont d’ar Ieodet.\n’R plac’hik iaouank a lavare\nA-biou d’hi re pa dremene :\n— En han’ Doue, mar am c’haret,\nKompagnunes ma zikouret ! —\n— Allas ! ho sikour n’hellomp ket,\nP’eo ’n aotro Trede ’n euz ho c’hoantet ! —\nAr palefrinier a lare\nNa d’ann aotro Trede neuze :\n— Lemet ’r mouchouar d’war hi geno,\nTaoli ra ’r gwad a vouchado ! —\n— Lez-hi da daol ’r pez a garo,\nAr merc’hed ’zo leun a ardo !…… — \n’N aotro Trede a lavare\nD’he c’houarneres p’arrue :\n— Na laket ar beer uz ann tân,\nD’ar plac’hik ha d’in-me d’hon c’hoan ! —\nAr plac’hik iaouank a lare\nD’ann aotro Trede, p’hen klewe :\n— Debret, evet ’r pez a garfet,\nEwit-on me na goaninn ket. —\nD’ar gouarneres en noz-se :\n— Gouarneres, mar am c’haret,\nGret ma ’z inn gant-oc’h da gousket. —\n— ’Wit ganin-me na gouskfet ket,\nHo kwele ’r gambr uhel ’ zo gret ;\nHo kwele ’r gambr uhel ’ zo gret,\nGant ’n aotro Trede da gousket. —\nD’ar plac’hik iaouank en noz-se :\n— Na deut-c’hui ganin d’ar jardinn,\nDa glask ur bouket louzou-finn :\nA zere ouz-oc’h plac’hik koant. —\nAr plac’hik iaouank a lare,\n’N kichenn ar jardin p’arrue :\n— Adieu ma mamm, adieu, ma zad,\nBikenn n’ho kwell ma daoulagad !\nAotro, prestet d’in kontellou,\nDa droc’ha treid ma boukedou ;\nDa droc’ha treid ma boukedou,\nA zo re-hir euz a dreunchou. —\nAnn aotro Trede, pa glewas,\nHe zorn ’n he c’hodel a voutas,\nHe zorn ’n he c’hodel ’n euz boutet,\nTer c’hontel d’ez-hi ’n euz tennet :\nUnan troad-du, unan troad-gwenn,\nUn’ all c’houezet en aour melenn :\nEn hini troad-duz ’eo kroget,\n’N kreiz hi c’halon deuz-hi plantet !\nPa zistroas ’n aotro en dro,\n’Oa ’r plac’h iaouank war he geno ;\n’Oa ’r plac’h iaouank ’n kreiz ar jardinn,\nHi fenn ’n tal penno hi daoulinn.\nMa lavare c’hoas ann den-fall,\n— Penamed daoni ma ine,\nN’ voas ket et gwerc’h dirag Doue ! —\nDa holl dut he di en noz-se :\n— Arru ez e gwall bell ann noz,\nPoent da bep-den mont da repoz ! —\nAr gouarneres a lare\nD’ann aotro Trede en noz-se :\n— ’Lies am boa ho kelennet,\nWar-benn ar gwinn hag ar merc’hed,\n— Ispisiall war-benn hou-man,\n’Zo c’hoar-vager da Gernenan :\nNa euz servijer en ho ti,\nNa oar ho nozwez koulz ha c’hui. —\n— Mar karet n’am diskuilfet ket,\nMe ’ roïo d’ac’h peb a gant-skoed ;\nNi hi lienno, archedo,\n’Zono d’ez-hi ar glaz tano ! —\nN’ doa ket kanet ar c’hog d’ann de,\nOa toret ’r perzier en Trede ;\nEz oa perzier Trede toret,\nGant Kernenan hag he baotred.\n’Nn aotro Kernenan ’ lavare\nEn maner Trede, p’arrue :\n’N aotro Trede pelec’h ema ? —\nAr palefrinier a laras\nD’ ’n aotro Kernenan, p’hen klewas :\n— Et eo en un tammik afer,\nNa deuïo ket henoz d’ar ger. —\n— Gaou a lares, palefrinier,\nE-medi sur da vestr er ger,\nRag te zo kustum mont gant-han,\nWar ann hentjou da verc’hetan ! —\nGant ’r vinz d’ann traon a diskennas ;\nGant ’r vinz d’ann traon e diskennet,\nUr gwall salud braz hen euz bet.\n— Aotro Trede, d’in-me laret,\nD’am c’hoar-vager oc’h euz-c’hui gret ? —\n— E-medi duze er jardinn,\nHi fenn ’n tal penno hi daoulinn ! —\n— Ma c’hoar-vager a t’euz lazet,\nHi revanch renkann da gavet ! —\n— Kernenan, les d’in ma buhe,\nMe a roï did ma holl leve ! —\n— N’eo ket mado a c’houlennann,\nBuhe ’wit buhez a renkann ;\nMa c’hoar-vager a t’euz lazet,\nD’ar zal vraz neuze ez int et,\nDa c’hoari ’r c’hleze ar fleuret ;\nMarkiz Trede hen euz kollet,\nKernenan hen euz-han treuzet !\nKriz ’vije ’r galon na oelje\n’Bars en Trede neb a vije,\n’Welet ar zal-vraz o ruia,\nGant gwad ar markiz o skuilla !\n’N aotro Kernenan a lare\nEn maner Trede, d’ar pred-se :\n— Laket ho torn endann he benn.\nM’ vo roët d’ez-han ’nn absolvenn ! —\nJ’ai recueilli six versions de cette chanson, dans différentes localités ; mais aucune d’elles ne présente des différences assez marquées avec celle que je donne, pour que le croie devoir la reproduire, si ce n’est une cependant, dont voici la seconde partie, qui me parait contenir des détails intéressants.\nMarkiz Trede a lavare\n— Eomp-ni brema da gousket,\nPell ’omp en noz, poent e monet. —\nAr plac’hik iaouank ’respontas\nDa varkiz Trede, p’hen klewas :\n— Et-c’hui da gousket pa garfet,\nMa fedenno ’m euz da laret. —\nEn maner Trede en noz-se :\n— Itron Varia ’r goz-Ieodet,\nGret ma ’z inn fenoz d’ho kwelet ! —\nMarkiz Trede p’hen euz gwelet\nAr plac’h da gousket na ee ket,\n’Meaz he wele ’zo dilampet,\nDa gomz ho daou int em laket.\n— Deut-c’hui ganin-me d’ar jardinn,\nDa dibab ’r bouket louzou-finn…… —\n— Markiz Trede, mar am c’haret,\nUr gontel d’in-me a rofet,\n’Wit krenna troadou ma bouket,\nAm euz-me re-hirr dibennet. —\n— Kontello d’ac’h na roïnn ket,\nUr pognard aour ’po, mar karet. —\nEr pognard aour pa ’z eo kroget,\nEuz ar Werc’hes deuz goulennet :\nItron Varia ’r Rosera,\nPe me em laz, pe me na ra ?\nBalamour d’ec’h, Gwerc’hes Vari,\nN’ c’houlennann ket ho ofansi. —\nN’oa ket hi gir peur-lavaret,\n’N kreiz hi c’halon deuz-han plantet :\nPa zistro ar markiz en dro,\n’Oa ar plac’hik war hi geno !\nD’ar plac’h iaouank eno neuze :\n— Penamet daoni ma ine,\nN’oas ket et gwerc’h dirag Doue ! —\nNa d’he holl baotred en noz-se :\n— Ma faotred, et-c’hui da gousket,\nArru pell ’n noz, poent eo monet. —\nAr gouarneres a laras\nDa varkiz Trede p’hen klewas :\n— Na euz hini ebars ho ti\nNa oar ho torfed kouls ha c’hui.\n’Lies ’m euz bet ho kelennet\nIspisial war-benn houman,\nC’hoar-mager ’nn aotro Kernenan ! —\nOa ’r perzier en Trede toret,\n’Nn aotro Kernenan a lare\n— Demad ha joa ’bars ann ti ma,\nMarkiz Trede pelec’h ema ? —\nD’ ’n aotro Kernenan p’hen klewas :\n— Ma mestr-me n’ema ket er ger,\nNa bet a-baoue digwener. —\n— Gaou a lares, palefrinier !\nDa vestr ’ zo ’r ger, pa ’z out iwe ;\nTe’ zo kustum da vont gant-han\nMarkiz Trede, ’vel ma klewas,\nTraon gant ar vinz a ziskennas ;\nTraon gant ar vinz e diskennet,\n’N aotro Kernenan ’n euz saludet.\n— Les-te ganin-me ma buhe,\nMe roïo did ma holl leve,\nMa maner kaer euz a Drede,\nHag iel’ en servij ar roue ! —\n— Ne ket da leve a glaskann,\nRebech m’ c’hoar-vager c’houlennan,\nRebech m’ c’hoar-vager ’renkann kavet,\nA zo bet ’bars ma zi maget ! —\n— Ema duze ’bars ar jardinn\n’Dann treunchenn ar wezenn ivinn ;\nEndann kef ar wezenn plantet,\nMar na gredes, kerz da welet ! —\nHe gleze dre-z-han ’n euz treuzet :\n— Markiz Trede, me ho tisko\nD’ laeres merc’hed war ann hentjo ! —\n’N maner Trede neb a vije,\nO welet ar plench o ruia\nKanet gant Mari-Job Kerival.\nCette chanson est très-répandue dans le pays de Lannion ; c’est une de celles qui ont le plus de succès dans les veillées d’hiver, où l’on s’apitoie sur le sort de la pauvre jeune fille, et maudit le ravisseur. Coatredrez est la principale maison noble de la commune de Tredrez, entre Saint-Michel-en-Grève et Lannion, non loin de Koz-Guéodet. Albert le Grand (Vies des Saints de Bretagne, page 683) mentionne un évêque de Tréguier sorti de cette maison ; voici en quels termes : « Hugues de Coat-Tredrez, de la noble maison de Coat-Tredrez, fut eslu évesque de Tréguier, l’an 1461, sous le pape Paul II, l’empereur Frédéric III et le duc François second. L’année suivante il fut fait cardinal, et alla à Rome, ayant résigné à Christophe Du Chastel. Il mourut en sa maison de Coat-Tredrez, et fut enterré en sa cathédrale, dans le chœur, du côté de l’Évangile. » En l’année 1594 un sieur de Coat-Tredrez, tenant pour le roi, partage la défense de Morlaix avec les seigneurs de Bois-Eon et de Corboson. Le peuple, à Saint-Michel-en-Grève, à Trédrez, à Ploulec’h et dans les environs, a conservé le souvenir d’un seigneur de Coatredrez, du nom de Pierre, qu’il a flétri de l’épithète de cruel, Pierre le Cruel. Serait-ce le ravisseur de notre ballade ? Le manoir de Kerninon, encore habité par la famille de ce nom, Le Roux de Kerninon, est en la commune de Ploulec’h, limitrophe de celle de Tredrez. Tous les chanteurs disent markiz Drede ou Trede. Les noms propres sont ainsi très-souvent défigurés dans les chants populaires, et l’on est parfois fort embarrassé pour les reconnaître sous leurs déguisements et leur restituer leur véritable orthographe ; mais ici, aucun doute n’est permis. Cette chanson est si populaire dans les pays de Lannion et de Tréguier, que les chanteurs en intercalent souvent des vers et des couplets entiers dans les pièces qui présentent des situations analogues. On eu a vu des exemples dans Rozmelchon et Janedik ar Rouz\nAr plac’h iaouank a hirvoude,\nNa gave den hi c’honzolje,\nMet ’r palefrinier a weziou,\nGant truez vraz euz hi c’hanvou :\n— Tawet, merc’hik, na oelet ket,\nMe viro n’ho po drouk a-bed !…… —\nAdtapet diwar « https://br.wikisource.org/w/index.php?title=Markiz_Trede_(An_Uhel)&oldid=78801 »\nDernière modification le 22 Du 2015, à 16:32\nKemmoù diwezhañ degaset d'ar bajenn-mañ d'an 22 Du 2015, da 16:32.